Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi strument ta’ finanzjament tal-koperazzjoni għall-iżvilupp /* KUMM/2011/0840 finali - 2011/0406 (COD) */





MEMORANDUM TA’ SPJEGAZZJONI 1. IL-KUNTEST TAL-PROPOSTA L-għadd ta' nies li qed jgħixu fil-faqar għadu probema kbira fil-pajjiżi li qed jiżviluppaw. Filwaqt li sar progress sinifikanti, ħafna mill-pajjiżi li qed jiżviluppaw għad baqgħalhom ħafna biex jilħqu l-Għanijiet ta’ Żvilupp tal-Millennju (MDGs) u mhumiex kapaċi jimbarkaw b’suċċess fit-triq tal-iżvilupp sostenibbli fis-sensi kollha tiegħu, ekonomiċi, soċjali u ambjentali, b'dan tal-aħħar li jinkludi l-mitigazzjoni tat-tibdil fil-klima u l-adattazzjoni għalih. Biex is-sitwazzjoni tiggrava ruħha, l-isfidi globali jibqgħu prominenti u l-pajjiżi li qed jiżviluppaw intlaqtu ħażin ħafna mis-suċċessjoni ta’ kriżijiet riċenti li rriżultaw fost l-oħrajn f’instabilità soċjali u ekonomika, żieda fil-migrazzjoni, nuqqas ta’ sigurtà tal-provvista tal-ikel u vulnerabbiltà akbar għax-xokkijiet esterni, fost effetti oħra. Huwa rikonoxxut dejjem aktar li r-riżorsi ambjentali u naturali, vitali għat-tkabbir soċjo-ekonomiku sostenibbli, huma iktar ma jmur iktar f'riskju minħabba t-tibdil fil-klima u t-tkabbir rapidu tal-popolazzjoni. Dan jista' jiggrava sitwazzjoni diġà fraġli f'ħafna pajjiżi li qed jiżviluppaw u joħloq ir-riskju li jreġġa’ lura ċertu kisbiet ta' żvilupp. L-UE tibqa’ impenjata li tgħin lill-pajjiżi li qed jiżviluppaw sabiex inaqqsu u finalment jeqirdu l-faqar. Sabiex jintlaħaq dan il-għan, ġie stabbilit ir-Regolament għall-Istrument tal-Koperazzjoni għall-Iżvilupp (DCI) għall-perjodu 2007-2013 bil-għan primarju u ġenerali li jinqered il-faqar fil-pajjiżi u r-reġjuni msieħba. Huwa jikkonsisti fi tliet kategoriji ta' programmi: (i) programmi ġeografiċi bilaterali u reġjonali li jkopru l-koperazzjoni mal-Asja, l-Amerika Latina, l-Asja Ċentrali, il-Lvant Nofsani u l-Afrika ta’ Isfel; (ii) programmi tematiċi li jkopru l-kwistjonijiet li ġejjin: l-investiment fin-nies, l-ambjent u l-ġestjoni sostenibbli tar-riżorsi naturali fosthom l-enerġija, l-atturi mhux Statali u l-awtoritajiet lokali, is-sigurtà tal-provvista tal-ikel, u l-migrazzjoni u l-asil; u (iii) miżuri ta’ akkumpanjament għall-pajjiżi li jipproduċu z-zokkor. Ir-regolament preżenti dwar id-DCI jiskadi fil-31 ta’ Diċembru 2013. Id-diversi valutazzjonijiet li saru tad-DCI rrikonoxxew il-valur miżjud globali tiegħu u l-kontribut tiegħu sabiex jintlaħqu l-MDGs, iżda ssottolinjaw ukoll ċerti nuqqasijiet. Sfidi ġodda, flimkien mal-prijoritajiet stabbiliti fl-Istrateġija Ewropa 2020 u l-aħħar politika dwar l-iżvilupp tal-UE, instigaw lill-Kummissjoni biex tagħmel proposta sabiex ir-Regolament dwar id-DCI jiġi rivedut u adattat biex jaqbel mal-Komunikazzjoni “Baġit għall-Ewropa 2020” tad-29 ta' Ġunju 2011 u mal-komunikazzjoni "Inżidu l-impatt tal-politika tal-UE għall-iżvilupp : Aġenda għall-Bidla" tat-13 ta' Ottubru 2011. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Konsultazzjoni Pubblika Bejn is-26 ta’ Novembru 2010 u l-31 ta’ Jannar 2011 il-Kummissjoni għamlet konsultazzjoni pubblika dwar il-finanzjament ġejjieni għall-azzjoni esterna tal-UE. Dan il-proċess kien ibbażat fuq kwestjonarju onlajn akkumpanjat minn dokument ta’ sfond 'X’finanzjament għall-azzjoni tal-UE wara l-2013?'. B’mod ġenerali, ir-rispons ma ssuġġeriex il-ħtieġa għal tibdil sostanzjali fl-istruttura preżenti tal-istrumenti eżistenti. Madankollu, kienu identifikati diversi kwistjonijiet li ġew ikkunsidrati fl-abbozz tar-Regolament il-ġdid dwar id-DCI: · Il-biċċa l-kbira tar-rispondenti (madwar 70%) stqarru li l-intervent finanzjarju tal-UE pprovda valur miżjud sostanzjali. Ir-rispondenti ddikjaraw li l-UE għandha tagħmel użu tajjeb mill-vantaġġ komparattiv tagħha marbut mal-preżenza globali tagħha fil-qasam, il-kompetenza wiesgħa tagħha, in-natura sovranazzjonali tagħha u r-rwol tagħha bħala faċilitatur tal-kordinazzjoni. · Kważi r-rispondenti kollha (92%) kienu favur approċċ iżjed differenzjat, adattat skont is-sitwazzjoni tal-pajjiż benefiċjarju, sabiex jiżdied l-impatt tal-istrumenti finanzjarji tal-UE. Bi qbil ma’ dan, hija msaħħa d-differenzazzjoni bejn il-pajjiżi benefiċjarji. · Kien hemm appoġġ wiesa’ fost ir-rispondenti sabiex tiġi esplorata l-kundizzjonalità bbażata fuq ir-rispett tal-pajjiżi benefiċjarji lejn id-drittijiet tal-bniedem, il-minoranzi, il-governanza tajba u d-diversità tal-espressjonijiet kulturali (78%), u fuq il-kwalità tal-politiki tagħha u tal-kapaċità u r-rieda tagħha sabiex timplimenta politiki sodi (63%). Ir-Regolament propost jirrikonoxxi l-importanza tal-pjanijiet nazzjonali għall-iżvilupp kif ukoll tal-istrateġiji żviluppati b’mod konġunt tal-UE bħala l-bażi għall-koperazzjoni. Huwa jenfasizza wkoll il-valuri u l-prinċipji bażiċi tal-UE u b’hekk isaħħaħ il-kondizzjonalità u r-responsabbiltà reċiproka. · Maġġoranza sinifikanti tar-rispondenti jappoġġjaw flessibbiltà akbar fl-implimentazzjoni, b’mod partikolari biex ikunu ttrattati l-isfidi transreġjonali, li l-indirizzar tagħhom jidher li huwa mxekkel minħabba l-‘limitazzjoni ġeografika’ tal-istrumenti individwali (il-FEŻ illimitat għall-pajjiżi AKP, id-DCI għall-Amerika Latina, l-Asja, l-Asja Ċentrali, il-Lvant Nofsani u l-Afrika ta’ Isfel, u l-ENPI għall-pajjiżi tal-viċinat). Ir-Regolament propost jipprovdi għall-implimentazzjoni ta' attivitajiet ta’ importanza transreġjonali u jiġbor flimkien l-assi tematiċi differenti sabiex iżid il-flessibbiltà u jissimplifika l-implimentazzjoni. · Maġġoranza tar-rispondenti qablu li pprogrammar konġunt u kofinanzjament mal-Istati Membri (u possibbilment mal-pajjiżi benefiċjarji) jista’ jżid l-impatt u l-koerenza tal-azzjoni esterna tal-UE, jissimplifika l-provvediment tal-għajnuna u jnaqqas il-kostijiet globali tat-transazzjonijiet. Dan huwa indirizzat kif dovut fir-Regolament propost. Ġbir u użu tal-Kompetenza Esperta Il-Kummissjoni wettqet analiżi interna ta’ rapporti differenti (evalwazzjonijiet, awditi, studji, analiżi ta' nofs it-terminu). L-analiżi rat x’ħadem u x’ma ħadimx, u siltet lezzjonijiet għall-abbozz tal-istrumenti finanzjarji. L-analiżi wriet li d-DCI attwali kkontribwixxa għall-progress lejn il-MDGs fil-pajjiżi li qed jiżviluppaw. Il-modalitajiet ta’ implimentazzjoni tad-DCI, bħall-appoġġ baġitarju u l-"approċċ għas-settur kollu", ippermettew livell aktar profond ta’ koperazzjoni mal-pajjiżi msieħba u diviżjoni aktar effiċjenti tax-xogħol permezz ta' kofinanzjament bejn id-donaturi. Madankollu, l-analiżi identifikat bosta nuqqasijiet. · Politiki interni differenti tal-UE qegħdin isiru dejjem aktar parti mill-azzjoni esterna tal-UE. F'konformità mal-"Istrateġija tal-Ewropa 2020" u t-Trattat ta’ Lisbona, kien meħtieġ tisħiħ reċiproku tal-azzjonijiet interni u esterni. L-arkitettura eżistenti kienet inadegwata biex tippermetti lill-Kummissjoni tintervjeni b’mod effikaċi fuq skala suffiċjenti. Il-ġbir flimkien tal-assi tematiċi differenti taħt intestatura waħda se jtejjeb is-sitwazzjoni b’mod sinifikanti. · F’xi każijiet il-programmi tematiċi kienu wisq frammentati biex jirrispondu għall-kriżijiet globali (pereżempju l-kriżi fil-prezzijiet tal-ikel, l-influwenza avjarja) jew għal impenji internazzjonali meħuda fl-ogħla livell politiku (pereżempju l-bijodiversità u t-tibdil fil-klima). L-użu tal-pakkett tematiku għalhekk kien jeħtieġ iżjed flessibbiltà billi jinġabru flimkien l-assi tematiċi differenti u jiġi permess impenn aktar koerenti u komprensiv fuq perjodu twil mal-beni u l-isfidi pubbliċi globali, u sabiex jirreaġixxi għad-diversi xokkijiet li jaffettwaw lil dawk li huma l-ifqar. · Ir-Regolament tad-DCI preżenti jkopri firxa wiesgħa ta’ pajjiżi li qed jiżviluppaw, mill-Pajjiżi l-Inqas Żviluppati sal-Pajjiżi bi Dħul Medju-Għoli. Iż-żieda riċenti fid-differenzi ekonomiċi u soċjali bejn il-pajjiżi msieħba u l-iżvilupp ta’ objettivi ġodda jitolbu għal differenzazzjoni mtejba. Ir-Regolament il-ġdid propost jipprovdi iżjed gwida dwar id-differenzazzjoni billi jippermetti lill-UE tikkonċentra s-sovvenzjoni ta' għajnuna fejn tkun l-aktar meħtieġa u fejn ikollha l-akbar impatt. Sabiex tikkonkludi t-taħlita ta’ politiki, il-Kummissjoni qiegħda tipproponi l-ħolqien ta’ strument ġdid (Strument tas-Sħubija) biex jindirizza l-għanijiet li jmorru lil hinn mis-sempliċi assistenza għall-iżvilupp. · L-appoġġ għall-inizjattivi transreġjonali rriżulta diffiċli minħabba l-arkitettura preżenti tal-istrumenti tal-assistenza esterna. Dan kien b’mod partikolari l-każ għall-implimentazzjoni tal-Istrateġija Konġunta UE-Afrika. Ir-regolament il-ġdid tad-DCI jipprovdi bażi legali aħjar għall-implimentazzjon tal-Istrateġija Konġunta UE-Afrika. · Fir-Regolament dwar id-DCI preżenti, id-dispożizzjonijiet dwar stati fraġli u pajjiżi f'sitwazzjonijiet post-kriżi huma insuffiċjenti: huma jissottovalutaw il-bżonn li jappoġġaw proċessi politiki li jsaħħu l-istat tad-dritt u l-governanza. L-indirizzar tal-isfidi tat-tranżizzjoni jeħtieġ sett ta’ risposti fuq livell ta’ pajjiż, ibbażati fuq ħtiġijiet speċifiċi u relatati ma’ strateġija komuni (approċċ ħolistiku). Ir-Regolament il-ġdid jikkunsidra aħjar dawn l-isfidi u jindirizza r-riġidità tal-proċess tat-teħid tad-deċiżjonijiet għall-allokazzjoni, l-ipprogrammar u l-implimentazzjoni tal-fondi. · Ir-Regolament attwali tad-DCI fih allokazzjonijiet indikattivi għal kull reġjun, mingħajr ebda fondi mhux allokati. Dan inaqqas il-kamp ta' applikazzjoni għall-immobilizzar tar-riżorsi sabiex jirrispondu għal ħtiġijiet mhux previsti (pereżempju prijoritajiet politiċi ġodda, diżastri naturali jew ikkaġunati mill-bniedem, eċċ.). Ir-Regolament il-ġdid jipproponi li jitħallew xi fondi mhux allokati li għandhom jintużaw bħala rispons għal avvenimenti mhux previsti. · Fl-aħħar nett, il-proċess preżenti ta’ pprogrammar u implimentazzjoni previst għad-DCI kien valutat bħala kumpless iżżejjed. Huwa ma jippermettix l-allinjament taċ-ċiklu ta’ pprogrammar tal-UE ma’ dawk tal-imsieħba tagħha, ma jiffaċilitax programmar konġunt mal-Istati Membri u ma jippermettix aġġustamenti malajr jekk ikunu meħtieġa. Dawn in-nuqqasijiet kollha ġew indirizzati direttament fir-Regolament il-ġdid dwar id-DCI. Valutazzjoni tal-Impatt Il-Kummissjoni wettqet Valutazzjoni tal-Impatt (IA) li kkunsidrat 3 alternattivi bażiċi ta’ politika: iż-żamma tar-Regolament tad-DCI mingħajr l-ebda emenda (opzjoni 1) u żewġ alternattivi għall-emendar tad-DCI fuq kull problema identifikata tad-DCI preżenti (Opzjonijiet 2A u 2B). L-Opzjoni 1 ma ġietx aċċettata minħabba li ma ssolvix il-problemi identifikati. Is-subopzjonijiet A u B taħt l-Opzjoni 2 isolvu l-problemi identifikati f’miżuri differenti, kull waħda jkollha implikazzjonijiet politiċi u implikazzjonijiet oħra partikolari. L-IA ikkonkludiet li subopzjoni B hija aħjar għaliex: · tallinja l-għanijiet tad-DCI mal-aħħar xejriet tal-politika għall-iżvilupp tal-UE; · tiddifferenzja b'mod ċar fost il-pajjiżi msieħba; · tinkorpora l-governanza tajba, id-demokrazija, id-drittijiet tal-bniedem u l-istat tad-dritt fl-assistenza mill-UE; · tiffaċilita l-implimentazzjoni tal-Istrateġija Konġunta UE-Afrika; · tissimplifika l-programmi tematiċi sabiex tkun ipprovduta l-flessibbiltà meħtieġa; · tiżgura mekkaniżmi flessibbli sabiex jiffaċilitaw rispons aktar effikaċi mill-UE għal sitwazzjonijiet li jevolvu malajr fi stati fi kriżi, wara kriżi u dawk fraġli; · ittejjeb il-flessibbiltà tal-allokazzjonijiet tal-fondi; u · ittejjeb l-effikaċja tal-għajnuna mill-UE billi tissimplifika u tagħmel aktar flessibbli l-proċeduri ta’ programmar u ta' implimentazzjoni, tiffaċilita programmar konġunt u tallinja l-assistenza mill-UE maċ-ċikli tal-ipprogrammar tal-pajjiżi msieħba. 3. ELEMENTI LEGALI TAL-PROPOSTA Parti Ħamsa, Titolu III, Kapitolu 1 tat-Trattat dwar il-Funzjonament tal-Unjoni Ewropea, tipprovdi l-qafas legali għall-koperazzjoni mal-pajjiżi u r-reġjuni msieħba. Ir-Regolament propost dwar id-DCI huwa bbażat b’mod partikolari fuq l-Artikolu 209(1) tat-Trattat, u huwa ppreżentat mill-Kummissjoni skont il-proċedura stabbilita fl-Artikolu 294. L-Istqarrija Konġunta mill-Kunsill u r-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill, il-Parlament Ewropew u l-Kummissjoni dwar il-Politika għall-Iżvilupp tal-Unjoni Ewropea: ‘Il-Kunsens Ewropew’, tal-20 ta’ Diċembru 2005, il-komunikazzjoni tat-13 ta' Ottubru 2011"Inżidu l-impatt tal-politika tal-UE għall-iżvilupp - Aġenda għall-Bidla" kif ukoll kwalunkwe komunikazzjoni futura oħra li tistabbilixxi orjentazzjonijiet u prinċipji bażiċi tal-politika għall-iżvilupp tal-Unjoni, u kwalunkwe konklużjoni jew modifika sussegwenti fiha, se jipprovdu l-qafas ġenerali, l-orjentazzjonijiet u l-fokus għall-implimentazzjoni ta’ dan ir-Regolament. L-UE qiegħda f’sitwazzjoni imparzjali unika biex twassal parti mill-assistenza esterna tal-UE f’isem u mal-Istati Membri, li tagħtiha kredibilità akbar fil-pajjiżi fejn topera. Bosta Stati Membri m’għandhomx il-kapaċità u/jew ir-rieda sabiex jiżviluppaw strumenti esterni globali. L-intervent fuq il-livell tal-UE huwa għalhekk l-aħjar mod biex ikunu promossi l-interessi u l-valuri ġenerali tal-UE b'mod globali u biex tkun żgurata l-preżenza tal-UE madwar id-dinja. B’27 Stat Membru li jaġixxu b’politiki u strateġiji komuni, l-UE għandha massa kritika biex tirrispondi għall-isfidi globali, b’mod partikolari fir-rigward tal-kisba tal-MDGs. Billi l-objettivi tar-Regolament propost ma jistgħux jintlaħqu b’mod suffiċjenti mill-Istati Membri waħedhom u għalhekk jistgħu, minħabba l-iskala u l-kopertura tal-azzjoni, jintlaħqu aħjar fuq livell tal-Unjoni, l-Unjoni tista’ tadotta miżuri, f’konformità mal-prinċipju tas-sussidjarjetà kif stipulat fl-Artikolu 5 tat-Trattat. Ir-Regolament ġdid propost isaħħaħ ukoll il-kapaċità ta’ kordinazzjoni u jiffaċilita l-ipprogrammar konġunt mal-Istati Membri, u b’hekk jiżgura diviżjoni effiċjenti tax-xogħol u twettiq effikaċi tal-għajnuna. Il-politika tal-UE għall-iżvilupp u dik tal-Istati Membri għandhom jikkumplimentaw u jsaħħu lil xulxin. Għal dak il-għan, l-assistenza mill-UE għandha tiffoka fuq fejn jista’ jkollha l-akbar impatt, billi tiġi kkunsidrata l-kapaċità tagħha li taġixxi fuq skala globali u li tirrispondi għall-isfidi globali. F’konformità mal-prinċipju tal-proporzjonalità, kif stipulat fl-Artikolu 5 tat-Trattat, ir-Regolament ġdid propost m’għandux imur lil hinn minn dak li hu meħtieġ sabiex jintlaħqu l-għanijiet tiegħu. Ir-Regolament ġdid propost se jopera fil-kunsiderazzjoni tad-dimensjoni esterna tal-prijoritajiet tal-politiki settorjali tal-UE, jiżgura kordinazzjoni u jtejjeb sinerġiji, f'konformità mal-objettivi stipulati fir-Regolament, u skont il-qafas legali u politiku msemmi qabel. 4. IMPLIKAZZJONI BAĠITARJA Il-Kummissjoni qiegħda tipproponi li talloka EUR 96 biljun għall-perjodu 2014-2020 għall-istrumenti esterni[1]. L-allokazzjoni proposta għad-DCI hi ta' EUR 23 294,7 miljun. L-impenji indikattivi annwali tal-baġit għad-DCI huma mniżżla fit-tabella hawn taħt. L-allokazzjonijiet finanzjarji indikattivi għal kull programm individwali tad-DCI huma elenkati fl-Anness VII tar-Regolament. Huwa ppjanat li mhux inqas minn 50% tal-programm għall-Beni u l-Isfidi Pubbliċi Globali se jkunu minfuqa fuq objettivi relatati mat-tibdil fil-klima u l-ambjent[2] u mill-inqas 20% dwar l-inklużjoni soċjali u l-iżvilupp uman. Globalment, f'konformità mal-Kommunikazzjoni "Inżidu l-impatt tal-politika tal-UE għall-iżvilupp: Aġenda għall-Bidla", appoġġ kontiwu għall-inklużjoni soċjali u l-iżvilupp tal-bniedem huwa previst permezz ta' mill-inqas 20% tal-għajnuna tal-Unjoni għall-iżvilupp. Finalment, dan ir-regolament mistenni jikkontribwixxi għall-indirizzar ta' mill-inqas 20% tal-baġit tal-Unjoni għall-ħolqien ta' soċjetajiet b'emissjonijiet baxxi tal-karbonju u li jirreżistu għat-tibdil fil-klima, kif provdut fil-komunikazzjoni tal-Kummissjoni "Baġit għall-Ewropa 2020". Biex tkun żgurata l-prevedibbiltà tagħha, il-finanzjament ta' attivitajiet edukattivi ogħla fil-pajjiżi terzi fil-kuntest tal-programm "Erasmus għal kulħadd" se jsir disponibbli, skont l-objettivi tal-azzjoni esterna tal-UE, permezz ta' 2 allokazzjonijiet multiannwali li jkopru biss rispettivament l-ewwel 4 snin u t-3 snin li jifdal. Dan il-finanzjament se jkun rifless fl-ipprogrammar indikattiv multiannwali tad-DCI, f'konformità mal-ħtiġijiet u prijoritajiet identifikati tal-pajjiżi kkonċernati. L-allokazzjonijiet jistgħu jkunu reveduti f'każ ta' ċirkostanzi maġġuri mhux previsti jew bidliet politiċi importanti skont il-prijoritajiet esterni tal-UE. Id-dispożizzjonijiet tar-Regolament "Erasmus għal Kulħadd" (UE) Nru [--] tal-Parlament Ewropew u tal-Kunsill li jistabbilixxi " Erasmus għal kulħadd"[3] se japplika għall-użu ta' dawn il-fondi. Strument tal-Koperazzjoni għall-Iżvilupp* || 2014 || 2015 || 2016 || 2017 || 2018 || 2019 || 2020 || 2014-2020 2 716,7 || 2 903.1 || 3 100.3 || 3 308.7 || 3 525.3 || 3 751.7 || 3 989 || 23 294.7 *Prezzijiet kurrenti f’miljuni ta’ EUR 5. L-ELEMENTI EWLENIN Simplifikazzjoni Prijorità għall-Kummissjoni f'dan ir-Regolament ġdid, bħal fi programmi oħra fil-kuntest ta' Qafas Finanzjarju Multiannwali (MFF), huwa li tissimplifika l-ambjent regolatorju u tiffaċilita l-aċċess tal-assistenza tal-Unjoni għall-pajjiżi u reġjuni msieħba, organizzazzjonijiet tas-soċjetà ċivili, SMEs, eċċ. sakemm dawn jikkontribwixxu għall-objettivi tar-Regolament. Strumenti esterni ser ikunu simplifikati billi jkunu deskritti b'mod iktar ċar u jitnaqqsu d-duplikazzjonijiet bejniethom, sabiex ikunu identifikati individwalment b'objettivi ċari ta' politika. Is-simplifikazzjoni u t-tnaqqis tal-kostijiet tranżazzjonali għall-pajjiżi u r-reġjuni msieħba se jinkisbu wkoll permezz ta' proċeduri flessibbli tal-ipprogrammar li jippermetti għall-applikazzjoni tal-prinċipji tal-Effikaċja tal-Għajnuna. Pereżempju, l-Unjoni tista' tallinja ruħha mal-pjanijiet ta' żvilupp nazzjonali tal-pajjiżi msieħba, biex b'hekk telimina l-bżonn li l-pajjiżi msieħba jinnegozjaw dokumenti strateġiċi speċifiċi għall-UE li għandhom ikunu adottati mill-Kummissjoni u tippermetti analiżi iktar iffukata li tistà tkun inkluża fid-dokument tal-ipprogrammar multiannwali. Bl-istess mod, il-kordinazzjoni tad-donaturi u t-tqassim tax-xogħol jistgħu jkunu msaħħa permezz ta' pprogrammar konġunt mal-Istati membri. Ir-regoli ta' implimentazzjoni qegħdin fir-Regolament (UE) Nru [--] tal-Parlament Ewropew u tal-Kunsill tal-[--] li jistabbilixxi r-regoli u l-proċeduri komuni għall-implimentazzjoni tal-istrumenti tal-Unjoni għall-azzjoni esterna. Differenzazzjoni L-approċċ differenzjat spjegat fil-komunikazzjoni "Inżidu l-impatt tal-politika tal-UE għall-iżvilupp: Aġenda għall-Bidla" mistenni jtejjeb l-impatt tal-koperazzjoni għall-iżvilupp tal-UE billi jiffoka r-riżorsi fejn huma meħtieġa l-aktar biex jindirizza t-tnaqqis tal-faqar u fejn jistgħu ikollhom l-ikbar impatt. Dan għandu jkun implimentat l-ewwel f'termini ta' eliġibbiltà għall-programmi bilaterali ta' koperazzjoni għall-iżvilupp; u t-tieni f'termini ta' allokazzjoni ta' għajnuna. Fil-prinċipju, pajjiżi b'introjtu għoli, introjtu medju-għoli u pajjiżi oħrajn kbar b'introjtu medju, li mexjin fit-triq ta' żvilupp sostenibbli u/jew għandhom aċċess għar-riżorsi kbar domestiċi u esterni biex jiffinanzjaw l-istrateġiji proprji ta' żvilupp, joħorġu ‘l barra mill-programmi bilaterali ta' għajnuna. Id-dinja qed tiżviluppa: il-lista tal-OECD/DAC tar-riċevituri tal-ODA (reveduti fl-2011) turi li iktar minn 20 pajjiż ikkwalifika minn introjtu baxx għal wieħed medju jew minn introjtu medju-baxx għall-kategoriji ta' introjtu medju-għoli, abbażi tal-DNG per capita. Ovvjament dan huwa biss indikatur wieħed fost oħrajn u l-applikazzjoni tal-prinċipju ta' differenzazzjoni trid tikkunsidra wkoll l-iżvilupp tal-bniedem, id-dipendenza fuq l-għajnuna u aspetti oħra, inkluż id-dinamiċi tal-proċess ta' żvilupp. B'mod partikolari, ħafna pajjiżi b'introjtu medju qed ikollhom rwol ġdid li qiegħed dejjem jikber fuq livelli reġjonali u/jew globali. L-UE għalhekk għandha tadatta n-natura tar-relazzjonijiet tagħna magħhom, inkluż il-prioritajiet ta' koperazzjoni u l-istrumenti tagħna. Dan ma għandux iwassal biex jiddgħajfu r-relazzjonijiet tagħna, iżda pjuttost għal sett ta' strumenti iktar moderni. L-UE għandha tidħol għal partenarjati ġodda ma pajjiżi li jikkwalifikaw ‘il barra mill-programmi bilaterali ta' għajnuna, notevolment abbażi tal-programmi tematiċi u reġjonali skont id-DCI ġdid, l-istrumenti finanzjarji tematiċi għall-azzjoni esterna tal-UE u l-Istrument ġdid ta' Partenarjat. Atti Delegati Huwa propost li l-flessibbiltà tiġi msaħħa permezz tal-użu ta’ atti delegati skont l-Artikolu 290 tat-Trattat sabiex tkun possibbli l-emenda ta’ ċerti elementi mhux essenzjali tar-Regolament li jaffettwaw l-ipprogrammar sussegwenti (pereżempju l-annessi dwar il-pajjiżi eliġibbli, l-oqsma għall-koperazzjoni, u l-allokazzjonijiet finanzjarji indikattivi għal kull programm għall-2014-2020). Spjegazzjoni dettaljata Din is-sezzjoni tipprovdi kummentarju dettaljat, li jispjega l-ideat prinċipali tar-Regolament il-ġdid dwar id-DCI taħt kull wieħed mill-artikoli proposti. (0) Is-Suġġett u l-Kamp ta' Applikazzjoni (l-Artikolu 1 Titolu I) L-unika bidla proposta fl-Artikolu 1 hija l-introduzzjoni tal-Programm Pan-Afrikan fil-kamp ta’ applikazzjoni tar-Regolament. Ir-Regolament għalhekk ikopri l-pajjiżi, it-territorji u r-reġjuni kollha li qed jiżviluppaw għajr: il-pajjiżi eliġibbli għall-Istrument ta' Qabel l-Adeżjoni. (1) L-Objettivi u l-Prinċipji Ġenerali (Titolu II) – l-Artikoli 2 u 3 L-Artikolu 2 (l-Objettivi u l-kriterji tal-eliġibbiltà) jistabbilixxi l-objettivi primarji u ġenerali tar-Regolament, kif ukoll il-karatteristiċi tal-koperazzjoni għall-iżvilupp ġeografiku u tematiku tal-Unjoni. L-objettivi huma f'konformità mal-Artikolu 208 tat-Trattat, il-komunikazzjonijiet imsemmija preċedentament tal-Kummissjoni "Baġit għall-Ewropa 2020" u "Inżidu l-impatt tal-politika tal-UE għall-iżvilupp: Aġenda għall-Bidla". L-Artikolu jipprovdi għal appoġġ għall-forom kollha ta’ koperazzjoni mal-pajjiżi li qed jiżviluppaw. Jeħtieġ l-issodisfar tal-kriterji għall-Assistenza Uffiċjali għall-Iżvilupp (ODA) stabbiliti mill-OECD/DAC, soġġetti għal eċċezzjonijiet possibbli għall-programmi tematiċi u Pan-Afrikani. Għal dawn il-programmi flessibbiltà ta' 10% għall-attivitajiet li mhumiex ODA hija prevista biex tkopri n-nefqa li; minkejja li mhux strettament konformi mal-ODA, tista' tkun meħtieġa għall-implimentazzjoni adegwata tal-azzjonijiet taħt dawn il-programmi. L-Artikolu 3 (Prinċipji Ġenerali) jistabbilixxi l-prinċipji ewlenin li jirregolaw l-implimentazzjoni tar-Regolament, li huma d-demokrazija, ir-rispett lejn id-drittijiet tal-bniedem u l-libertajiet fundamentali u l-istat tad-dritt; approċċ differenzjat lejn il-pajjiżi msieħba, billi jiġu kkunsidrati l-ħtiġijiet, il-kapaċitajiet, l-impenji u l-prestazzjoni tagħhom, u l-impatt potenzjali fuq l-UE; kwistjonijiet ewlenin intradixxiplinarji (bħall-ugwaljanza bejn is-sessi u t-tisħiħ tal-pożizzjoni tan-nisa); tisħiħ tal-koerenza tal-azzjoni esterna tal-UE; titjib tal-kordinazzjoni mal-Istati Membri u donaturi oħra bilaterali jew multilaterali; u proċess ta’ żvilupp immexxi minn pajjiżi u reġjuni msieħba b’responsabbiltà reċiproka, permezz ta’ approċċ inklussiv u parteċipatorju għall-iżvilupp, bl-użu ta’ modalitajiet effettivi u innovattivi ta’ koperazzjoni bi qbil mal-aħjar prattiċi tal-OECD/DAC u b’hekk jittejjeb l-impatt tal-għajnuna u jitnaqqsu l-elementi komuni u d-duplikazzjoni. (2) Programmi Ġeografiċi u Tematiċi (Titolu III) – l-Artikoli 4 sa 9 L-Artikolu 4 (Implimentazzjoni tal-Għajnuna mill-Unjoni) jiddeskrivi t-tip ta’ programmi li taħthom se tingħata l-assistenza mill-Unjoni. L-Artikolu 5 (Programmi Ġeografiċi) ikopri l-oqsma possibbli għal koperazzjoni u jiddidstingwi bejn il-koperazzjoni reġjonali u bilaterali. Il-prinċipji ta' differenzazzjoni mniżżla fl-Artikolu 3 se jkunu applikati. B'konsegwenza ta' dan, l-assistenza għal żvilupp bilaterali tkun ipprovduta lil dawk il-pajjiżi msieħba li l-iktar għandhom bżonnha, u li ma għandhomx il-kapaċitajiet finanzjarji għall-iżvilupp propju. Il-prinċipju ta' differenzazzjoni jikkunsidra wkoll l-impatt potenzjali tal-assistenza tal-Unjoni fil-pajjiżi msieħba. Pajjiżi msieħba li għandhom jibbenefikaw mill-assistenza għall-iżvilupp bilaterali huma elenkati fl-Anness III. Dan l-Anness ma jinkludix il-pajjiżi li "ikkwalifikaw" skont il-kriterji segwenti: pajjiżi msieħba li jirrapreżentaw iktar minn 1% tal-PDG dinji u/jew pajjiżi b'introjtu medju-għoli skont il-lista tar-riċevituri tal-Għajnuna Uffiċjali għall-Iżvilupp (ODA) tal-OECD/DAC huma esklużi fil-prinċipju; madanakollu, kriterji addizzjonali relatati mal-bżonnijiet u l-kapaċitajiet tagħhom, bħall-Indiċi tal-Iżvilupp Uman, l-Indiċi tal-Vulnerabbiltà Ekonomika u d-dipendenza fuq l-għajnuna, kif ukoll it-tkabbir ekonomiku u l-investiment barrani dirett. L-affidabbiltà tad-dejta disponibbli wkoll tkun ikkunsidrata. Madanakollu, il-pajjiżi msieħba kollha inklużi fl-Anness I, xorta jibbenefikaw mill-programmi tematiċi u reġjonali. Ir-Regolament ma jirristrinġix l-oqsma tal-intervent jew koperazzjoni tal-UE. Kwalunkwe elenkar ta’ dawn l-oqsma huwa purament illustrattiv. L-oqsma jistgħu jintgħażlu minħabba li jkunu pertinenti sabiex jintlaħqu l-għanijiet stipulati fit-Trattat, għall-obbligi u l-impenji internazzjonali tal-UE jew għall-objettivi speċifiċi previsti fil-ftehimiet mal-pajjiżi u r-reġjuni msieħba. Madankollu huma għandhom ikunu proposti b'referenza għall-objettiv tal-UE li jikkonċentra l-assistenza, sabiex jiġi żgurat li l-politika tal-UE u l-politiki tal-Istati Membri jikkumplimentaw lil xulxin kif meħtieġ skont l-Artikolu 208 tat-Trattat[4] u fid-dawl tal-komunikazzjonijiet tal-Kummissjoni (b’mod partikolari l-Komunikazzjoni tal-Kummissjoni “Aġenda għall-Bidla”) u r-riżoluzzjonijiet xierqa tal-Kunsill u tal-Parlament. L-Artikolu 6 (Programmi Tematiċi) ikopri l-programmi tematiċi, li l-objettiv u l-firxa ġenerali tagħhom se jkunu koerenti mal-għan ġenerali u l-kamp ta’ applikazzjoni ta’ dan ir-Regolament, u l-kundizzjonijiet li fihom se jkunu implimentati l-programmi tematiċi. L-Artikolu 7 (Beni u Sfidi Pubbliċi Globali) jiddeskrivi l-programm tematiku tal-Beni u l-Isfidi Pubbliċi Globali, li se jindirizza l-beni u l-isfidi globali prinċipali b’mod flessibbli u trażversali. L-oqsma prinċipali tal-attivitajiet li se jkunu mfittxija minn dan il-programm huma spjegati ulterjorment fl-Anness V, u jinkludu, fost oħrajn, l-ambjent u t-tibdil fil-klima, l-enerġija sostenibbli[5], l-iżvilupp tal-bniedem (inkluż is-saħħa, l-edukazzjoni, l-ugwaljanza bejn is-sessi, l-impjiegi, il-kapaċitajiet, il-protezzjoni soċjali u l-inklużjoni soċjali kif ukoll l-aspetti relatati mal-iżvilupp ekonomiku bħat-tkabbir, ix-xogħol, il-kummerċ u l-impenn tas-settur privat), is-sigurtà tal-provvista tal-ikel, il-migrazzjoni u l-asil. Dan il-programm tematiku se jippermetti rispons rapidu fid-dawl ta’ avvenimenti mhux previsti u kriżijiet globali (pereżempju il-kriżi fil-prezzijiet tal-ikel, l-influwenza avjarja). Huwa se jnaqqas il-frammentazzjoni tal-koperazzjoni għall-iżvilupp tal-UE u se jippermetti tisħiħ u konsistenza xierqa tal-azzjonijiet interni u esterni. L-Artikolu 8 (Organizzazzjonijiet tas-Soċjetà Ċvili u l-Awtoritajiet Lokali), jiddeskrivi l-programm tematiku tal-Organizzazzjonijiet tas-Soċjetà Ċivili (CSOs) u l-Awtoritajiet Lokali (LAs), li jibbaża ruħu fuq il-programm preċedenti tal-Atturi Mhux Statali u l-Awtoritajiet Lokali. Il-mira ta' dan il-programm ġiet iffukata b'iktar attenzjoni mgħotija lill-kapaċità għall-iżvilupp tas-CSOs u l-LAs. Il-programm se jippromwovi soċjetà ċivili u awtoritajiet lokali inklussivi u mogħtija s-setgħa, iżid il-kuxjenza u l-mobilizzazzjoni dwar kwistjonijiet ta’ żvilupp, u jsaħħaħ il-kapaċità għad-djalogu politiku dwar l-iżvilupp. L-Artikolu 9 (Programm Pan-Afrikan) jiddeskrivi l-Programm Pan-Afrikan li qed jiġi mwaqqaf għall-implimentazzjoni tal-Istrateġija Konġunta UE-Afrika (JAES). Il-programm se jkun kumplimentari u koerenti ma’ strumenti finanzjarji oħra, b’mod partikolari l-ENI, il-FEŻ u l-programmi tematiċi taħt id-DCI. Waqt li l-ENI u l-FEŻ jiffukaw fuq interventi fuq livell reġjonali jew nazzjonali fl-Afrika, il-programm Pan-Afrikan għandu jkun użat biex jipprovdi appoġġ speċifiku għall-objettivi tal-JAES, u jappoġġja b'mod partikolari l-attivitajiet ta' natura transreġjonali, kontinentali u transkontinentali, kif ukoll inizjattivi relevanti tal-JAES fix-xena globali. Il-programm Pan-Afrikan se jaħdem f'koperazzjoni/konċentrazzjoni mill-qrib ma' strumenti oħra, u se jikkonċentra fuq inizjattivi speċifiċi maqbula fil-qafas tal-JAES u l-Pjanijiet ta' Azzjoni tiegħu li għalihom ma jistgħux ikunu mobilizzati l-ebda sorsi alternattivi ta' finanzjament, biex b'hekk jiżguraw il-koerenza u s-sinerġija neċessarja u jipprevjenu d-dupplikazzjoni u li l-azzjonijiet jidħlu fuq xulxin. (3) Ipprogrammar u Allokazzjoni tal-Fondi (Titolu IV) – l-Artikoli 10 sa 14 L-Artikolu 10 (Qafas Ġenerali għall-Ipprogrammar u l-Allokazzjoni tal-Fondi) jistabbilixxi l-qafas ġenerali għall-ipprogrammar ġeografiku u tematiku, kif ukoll għall-allokazzjoni tal-fondi taħt dan ir-Regolament. Billi jagħmel dan, se jintużaw il-kriterji ta’ allokazzjoni identifikati fl-Artikolu 3(2). Sabiex ikunu żgurati s-sinerġiji u l-kumplimentarjetà tal-miżuri tal-Unjoni u dawk tal-Istati Membri, l-Istati Membri se jkunu involuti b’mod sħiħ fil-proċess tal-ipprogrammar. Il-proċess ta’ konsultazzjoni se jinkludi wkoll donaturi u atturi oħra tal-iżvilupp kif ukoll is-soċjetà ċivili u l-awtoritajiet reġjonali u lokali. Il-paragrafu 4 jipprevedi li jitħallew ċertu ammont ta’ fondi mhux allokati sabiex tiżdied il-flessibbiltà tal-istrument u l-possibbiltà ta’ rispons għal avvenimenti mhux previsti (prijoritajiet politiċi ġodda, diżastri naturali jew ikkaġunati mill-bniedem, eċċ.). L-Artikolu 11 (Dokumenti ta’ programmar għall-programmi ġeografiċi) jispjega l-ħtieġa u l-prinċipji għall-preparazzjoni tad-dokumenti ta’ strateġija għall-pajjiżi u r-reġjuni li jirċievu allokazzjoni indikattiva taħt dan ir-Regolament u, fuq il-bażi ta’ dawn, il-programmi indikattivi multinnwali. L-Artikolu jelenka wkoll l-eċċezzjonijiet għal meta ma jkunx meħtieġ li jiġi ppreparat dokument ta’ strateġija sabiex jiġi simplifikat il-proċess tal-ipprogrammar kif ukoll sabiex jiġi vvantaġġjat l-ipprogrammar konġunt mal-Istati Membri u l-allinjament mal-programmi nazzjonali tal-pajjiżi tal-iżvilupp. Sabiex ikunu żgurati s-sjieda mill-pajjiżi u l-prinċipji tal-effikaċja tal-għajnuna, id-dokumenti ta’ strateġija se jiġu mfassla fi djalogu mal-pajjiżi u r-reġjuni msieħba, bl-involviment rilevanti tas-soċjetà ċivili u l-awtoritajiet reġjonali u lokali. L-Istati Membri, kif ukoll donaturi oħra, se jkunu involuti skont l-Artikolu 10(3). L-Artikolu jintroduċi wkoll il-possibbiltà ta’ Dokument ta’ Qafas Konġunt li jistabbilixxi strateġija komprensiva tal-Unjoni, li l-politika dwar l-iżvilupp tkun parti minnha. Il-Programmi Indikattivi Multiannwali (MIP) ippreparati jistgħu jintużaw fuq kwalunkwe dokument ta’ pprogrammar identifikat f’dan l-artikolu, ħlief meta l-allokazzjoni totali ma taqbiżx EUR 30 miljun. Il-MIPs jistgħu jiġu aġġustati permezz ta’ reviżjoni ta’ nofs il-perjodu jew ad hoc, fid-dawl tal-għanijiet milħuqa kif ukoll fid-dawl tal-ħtiġijiet ġodda identifikati, bħal dawk li jirriżultaw minn sitwazzjonijiet ta’ kriżi, ta’ wara kriżi jew ta’ fraġilità. L-Artikolu 12 (Ipprogrammar għal pajjiżi f’sitwazzjonijiet ta’ kriżi, ta’ wara kriżi jew ta’ fraġilità) jenfasizza l-ħtiġijiet u ċ-ċirkustanzi speċjali tal-pajjiżi f’sitwazzjoni ta’ kriżi, ta’ wara kriżi jew ta’ fraġilità, li jridu jiġu kkunsidrati fil-ħin tat-tfassil tad-dokumenti kollha tal-ipprogrammar. Il-Paragrafu 2 tal-Artikolu 12 jissottolinja l-ħtieġa potenzjali għal rispons rapidu f’dawn il-pajjiżi u jipprevedi proċedura speċjali (komitoloġija ex post, l-Artikolu 14(3)) għal reviżjoni ad hoc tad-dokument ta’ strateġija u tal-programm indikattiv multiannwali. L-Artikolu 13 (Dokumenti ta’ pprogrammar għall-programmi tematiċi) jiddeskrivi r-rekwiżiti u l-proċedura għat-tfassil tad-dokumenti ta’ pprogrammar tematiku. L-Artikolu jipprevedi wkoll il-possibbiltà ta’ reviżjoni f’nofs il-perjodu jew ad hoc, kif meħtieġ. L-Artikolu 14 (Approvazzjoni tad-Dokumenti ta’ Strateġija u adozzjoni tal-Programmi Indikattivi Multiannwali) jipprovdi li d-dokumenti ta’ programmar multiannwali (jiġifieri d-dokumenti ta’ strateġija, il-programmi indikattivi multiannwali għall-pajjiżi u r-reġjuni msieħba, u d-dokumenti ta’ strateġija tematiċi) se jiġu adottati mill-Kummissjoni wara li tinkiseb l-opinjoni ta’ kumitat magħmul minn rappreżentanti tal-Istati Membri u presedut minn rappreżentant tal-Kummissjoni (il-kumitat li qed jiġi stabbilit taħt l-Artikolu 24 ta’ dan ir-Regolament). L-Artikolu jipprovdi wkoll flessibbiltà u simplifikazzjoni għal każijiet li fihom jista’ jkun hemm deroga mill-proċeduri standard tal-komitoloġija (pereżempju ma tintuża l-ebda komitoloġija fil-każ ta’ aġġustamenti tekniċi jew modifiki minuri tal-allokazzjonijiet globali) u għal każijiet fejn il-proċeduri ta’ komitoloġija jistgħu jiġu applikati wara l-adozzjoni u l-implimentazzjoni tal-emendi tal-Kummissjoni (pereżempju każijiet ta’ kriżi, wara kriżi u fraġilità jew fil-każijiet ta’ theddid għad-demokrazija u d-drittijiet tal-bniedem). (4) Dispożizzjoni finali (Titolu V) – l-Artikoli 15 sa 22 Sabiex l-għajnuna mill-Unjoni tkun iżjed koerenti u effettiva, u b’mod partikolari sabiex jiġi evitat li l-programmi jinqasmu bejn diversi strumenti differenti, l-Artikolu 15 (Parteċipazzjoni minn pajjiż terz mhux eliġibbli taħt dan ir-Regolament) jistabbilixxi l-possibbiltà ta’ estensjoni tal-eliġibbiltà ta’ dan ir-Regolament sabiex tinkludi l-pajjiżi, it-territorji u r-reġjuni terzi kollha, sakemm dan jikkontribwixxi għall-objettivi ġenerali tar-Regolament. L-Artikolu 16 (Sospensjoni tal-għajnuna) jistabbilixxi l-proċedura li għandha tiġi applikata f’każ ta’ nuqqas ta’ konformità mal-prinċipji stipulati fit-Titolu II u s-sospensjoni eventwali tal-għajnuna skont dan ir-Regolament. L-Artikoli 17 u 18 (Delega ta’ setgħat lill-Kummissjoni) jintroduċu l-possibbiltà li l-Kummissjoni tingħata s-setgħa li tadotta atti delegati sabiex temenda jew tissupplimenta l-annessi I sa VI(I) ma' dan ir-Regolament. L-Artikolu 28 jiddeskrivi l-karatteristiċi u l-proċeduri ta’ din id-delega ta’ setgħa. Il-Parlament Ewropew u l-Kunsill se jiġu nnotifikati fl-istess ħin u mill-ewwel meta l-Kummissjoni tadotta tali att delegat, u l-att għandu jidħol fis-seħħ biss jekk ma tkun ġiet espressa l-ebda oġġezzjoni miż-żewġ istituzzjonijiet fi żmien perjodu ta’ xahrejn (li jista’ jiġi estiż b’xahrejn oħra) min-notifika. L-Artikolu 19 (il-Kumitat) jistabbilixxi il-kumitat relevanti li jassisti lill-Kummissjoni fl-implimentazzjoni ta' dan ir-Regolament[6]. L-Artikolu 20 (Dispożizzjonijiet finanzjarji) jistabbilixxi l-ammont finanzjarju ta’ referenza għall-implimentazzjoni tar-Regolament. L-Artikolu 21 (Servizz Ewropew għall-Azzjoni Esterna) jenfasizza li dan ir-Regolament għandu jiġi applikat skont id-Deċiżjoni tal-Kunsill li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna[7], b’mod partikolari l-Artikolu 9 tiegħu. L-Artikolu 22 (Dħul fis-seħħ) jipprovdi għad-dħul fis-seħħ tar-Regolament u l-applikazzjoni tiegħu mill-1 ta’ Jannar 2014, mingħajr ma jistabbilixxi data ta’ skadenza. 2011/0406 (COD) Proposta għal REGOLAMENT TAL-PARLAMENT EWROPEW U TAL-KUNSILL li jistabbilixxi strument ta’ finanzjament tal-koperazzjoni għall-iżvilupp IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b'mod partikolari l-Artikolu 209(1) tiegħu, Wara li kkunsidraw il-proposta mill-Kummissjoni, Wara t-trażmissjoni tal-abbozz tal-att leġiżlattiv lill-Parlamenti nazzjonali, Skont il-proċedura leġiżlattiva ordinarja, Billi: (1) Dan ir-regolament jikkostittwixxi wieħed mill-istrumenti li jipprovdu appoġġ dirett għall-politiki esterni tal-Unjoni Ewropea. Se jieħu post ir-Regolament tal-Parlament Ewropew u tal-Kunsill Nru 1605/2006 tat-18 ta' Diċembru 2006 li jistabbilixxi strument ta’ finanzjament tal-koperazzjoni għall-iżvilupp[8] li jiskadi fil-31 ta' Diċembru 2013. (2) Il-ġlieda kontra l-faqar tibqa’ l-objettiv primarju tal-politika dwar l-iżvilupp għall-Unjoni Ewropea, kif stabbilit fit-Titolu V, Kapitolu 1 tat-Trattat tal-Unjoni Ewropea u t-Titolu III, Kapitolu 1 tal-Parti Ħamsa tat-Trattat dwar il-Funzjonament tal-Unjoni Ewropea, f'konformità mal-Għanijiet ta’ Żvilupp tal-Millennju (MDGs)[9] jew objettivi oħra aċċettati mill-Unjoni u l-Istati Membri tagħha. (3) Il-Kunsens Ewropew dwar l-Iżvilupp[10] u l-Komunikazzjoni tal-Kummissjoni "Inżidu l-impatt tal-Politika tal-UE għall-Iżvilupp - Aġenda għall-Bidla"[11], u "L-approċċ futur tal-appoġġ baġitarju tal-UE għal pajjiżi terzi"[12], kif ukoll kwalunkwe komunikazzjoni futura li tistabbilixxi orjentazzjonijiet u prinċipji bażiċi għall-politika tal-Unjoni għall-iżviluppp , u l-konklużjonijiet sussegwenti tagħhom, jipprovdu l-qafas politiku ġenerali, l-orjentazzjonijiet u l-iffukar biex jiggwidaw l-implimentazzjoni ta' dan ir-Regolament. (4) L-Unjoni hija mibnija fuq il-valuri tad-demokrazija, l-istat tad-dritt, l-universalità u l-indiviżibilità ta’ u r-rispett lejn id-drittijiet tal-bniedem u l-libertajiet fundamentali, ir-rispett għad-dinjità tal-bniedem, il-prinċipji tal-ugwaljanza u s-solidarjetà u r-rispett lejn il-prinċipji tal-Karta tan-NU u l-liġi internazzjonali. Hija tfittex li tiżviluppa u tikkonsolida l-impenn lejn il-valuri fil-pajjiżi u r-reġjuni msieħba permezz ta’ djalogu u koperazzjoni. (5) L-Unjoni tfittex ukoll li tiżgura koerenza ma' oqsma oħra tal-azzjoni esterna tagħha. Dan għandu jiġi żgurat meta jiġu fformulati l-politika ta’ koperazzjoni għall-iżvilupp tal-Unjoni u l-ipprogrammar tal-ippjanar strateġiku tagħha u l-implimentazzjoni tal-miżuri. (6) Għajnuna iktar effettiva, kumplimentarjetà ikbar u armonizzazzjoni aħjar, allinjament mal-pajjiżi msieħba, u kordinazzjoni tal-proċeduri, kemm bejn l-Unjoni u l-Istati Membri tagħha kif ukoll fir-relazzjonijiet ma' donaturi u atturi għall-iżvilupp oħra, huma essenzjali biex jiżguraw il-konsistenza u r-relevanza tal-għajnuna waqt li fl-istess ħin inaqqsu l-kostijiet imġarrba mill-pajjiżi msieħba. Permezz tal-politika tagħha għall-iżvilupp, l-Unjoni hija impenjata li timplimenta dawk il-konklużjonijiet tad-Dikjarazzjoni dwar l-Effikaċja tal-Għajnuna adottata fil-Forum ta' Livell Għoli, li sar Pariġi, fit-2 ta' Marzu 2005, l-Aġenda ta' Accra għall-Azzjoni adottata fl-4 ta' Settembru 2008 u d-Dikjarazzjoni tagħhom ta' segwitu addottata f'Busan fl-1 ta' Diċembru 2011. Għandu jiġi rrinforzat l-objettiv li jinkiseb programmar konġunt bejn l-Unjoni u l-Istati Membri tagħha. Dawn l-impenji wasslu għal numru ta’ konklużjonijiet tal-Kunsill u tar-Rappreżentanti tal-Gvernijiet tal-Istati Membri li jiltaqgħu fi ħdan il-Kunsill bħall-Kodiċi ta’ Kondotta tal-UE dwar il-Kumplimentarjetà u t-Tqassim tax-Xogħol fil-Politika dwar l-Iżvilupp[13], u l-Qafas Operazzjonali dwar l-Effikaċja tal-Għajnuna[14]. (7) L-assistenza tal-Unjoni għandha ssaħħaħ l-Istrateġija Konġunta UE-Afrika[15] u l-Pjanijiet ta' Azzjoni suċċessivi tagħha li tifforma l-qafas għal koperazzjoni miftuħa u benefiċjali b'mod reċiproku fi Sħubija Strateġika kkaratterizzata mill-insegwiment ta' objettivi komuni bl-istess mod. (8) L-Unjoni u l-Istati Membri għandhom itejbu l-konsistenza u l-kumplimentarjetà tal-politiki rispettivi tagħhom dwar il-koperazzjoni għall-iżvilupp, b’mod partikolari billi jirrispondu għall-prijoritajiet tal-pajjiżi u tar-reġjuni msieħba fuq livell ta’ pajjiż u reġjonali. Sabiex jiġi żgurat li l-politika għall-iżvilupp tal-Unjoni u dik tal-Istati Membri jikkumplimentaw u jsaħħu lil xulxin, huwa xieraq li jiġu pprovduti proċeduri ta’ pprogrammar konġunt li għandhom jiġu implimentati kull fejn ikun possibbli u rilevanti. (9) Il-politika u l-azzjoni internazzjonali tal-Unjoni fir-rigward tal-koperazzjoni għall-iżvilupp huma ggwidati mill-MDGs, bħall-qerda tal-faqar u l-ġuħ estrem, inkluż kwalunkwe modifika fihom, u mill-objettivi u l-prinċipji dwar l-iżvilupp adottati mill-Unjoni u l-Istati Membri tagħha, fosthom fil-kuntest tal-koperazzjoni tagħhom fi ħdan in-Nazzjonijiet Uniti (NU) u organizzazzjonijiet internazzjonali kompetenti oħra fil-qasam tal-koperazzjoni għall-iżvilupp. (10) L-Unjoni għandha tippromwovi approċċ komprensiv b’rispons għal sitwazzjonijiet ta’ kriżi u diżastru kif ukoll f’sitwazzjonijiet affettwati minn kunflitti u f’sitwazzjonijiet fraġli, inkluż dawk ta’ tranżizzjoni. Dan għandu jibni b’mod partikolari fuq il-konklużjonijiet tal-Kunsill dwar is-Sigurtà u l-Iżvilupp[16] dwar rispons tal-UE għal sitwazzjonijiet ta’ fraġilità[17], il-prevenzjoni ta’ konflitti[18] kif ukoll kwalunkwe konklużjoni sussegwenti rilevanti. Dan għandu jipprovdi t-taħlita neċessarja ta’ approċċi, risponsi u strumenti b’mod partikolari billi jiġi żgurat bilanċ xieraq bejn l-approċċi għall-iżvilupp u umanitarji, orjentati fuq is-sigurtà, u permezz tal-irbit tar-reazzjoni għal żmien qasir mal-appoġġ għat-tul. (11) L-għajnuna mill-Unjoni għandha tiffoka fuq fejn ikollha l-akbar impatt, billi titqies il-kapaċità tagħha li taġixxi fuq skala globali u li tirrispondi għal sfidi globali bħall-qerda tal-faqar, l-iżvilupp sostenibbli u inklussiv u l-promozzjoni tad-demokrazija mad-dinja kollha, il-governanza tajba, id-drittijiet tal-bniedem u l-istat tad-dritt, l-involviment fit-tul u prevedibbli tagħha fl-għajnuna għall-iżvilupp u r-rwol tagħha fil-koordinament mal-Istati Membri tagħha. Biex ikun żgurat tali impatt, il-prinċipju tad-differenzazzjoni għandu jkun applikat mhux biss fil-livell tal-allokazzjoni tal-fondi, iżda wkoll fil-livell tal-ipprogrammar, biex ikun żgurat li l-koperazzjoni bilaterali għall-iżvilupp tkun immirata lejn il-pajjiżi msieħba li għandhom l-iktar bżonnha, inkluż stati fraġli u stati li għandhom vulnerabbiltà għolja, u b'kapaċità limitata li jkollhom aċċess għal sorsi oħra ta' finanzjament biex jappoġġjaw l-iżvilupp proprju, waqt li jkun ikkunsidrat l-impatt potenzjali tal-assistenza tal-Unjoni fil-pajjiżi msieħba. B'konsegwenza ta' dan, l-ipprogrammar bilaterali se jiffoka fuq tali pajjiżi, wara l-applikazzjoni tal-kriterji tal-objettiv ibbażati fuq il-bżonnijiet u l-kapaċitajiet ta' dawn il-pajjiżi, kif ukoll l-impatt tal-assistenza tal-UE. (12) Dan ir-Regolament għandu jipprovdi qafas ta’ abilitazzjoni għall-ipprogrammar, li jippermetti konsistenza akbar bejn il-politiki tal-Unjoni billi juża dokument ta’ qafas konġunt bħala bażi għall-ipprogrammar. Huwa għandu jirrendi possibbli l-allinjament sħiħ mal-pajjiżi u r-reġjuni msieħba billi jibbaża, fejn ikun xieraq, fuq pjanijiet nazzjonali għall-iżvilupp jew dokumenti komprensivi simili għall-iżvilupp; u jfittex li jikseb kordinazzjoni aħjar bejn id-donaturi, b’mod partikolari bejn l-Unjoni u l-Istati Membri tagħha, permezz ta’ programmar konġunt. (13) Billi l-objettivi ta’ dan ir-Regolament ma jistgħux jintlaħqu b’mod suffiċjenti mill-Istati Membri u għalhekk jistgħu, minħabba l-iskala tal-azzjoni, jintlaħqu aħjar fuq livell tal-Unjoni, l-Unjoni tista’ tadotta miżuri, f’konformità mal-prinċipju tas-sussidjaretà u tal-proporzjonalità kif stabbilit fl-Artikolu 5 tat-Trattat tal-Unjoni Ewropea. F’konformità mal-prinċipju tal-proporzjonalità, kif stipulat f’dak l-Artikolu, dan ir-Regolament ma jmurx lil hinn minn dak li hu meħtieġ sabiex jintlaħqu dawk l-objettivi. (14) F'dinja globalizzata, politiki interni differenti tal-UE bħall-ambjent, it-tibdil fil-klima, l-impjiegi (inkluż xogħol diċenti għal kulħadd), ugwaljanza bejn is-sessi, l-enerġija, l-ilma, it-trasport, is-saħħa, l-edukazzjoni, il-ġustizzja u s-sigurtà, ir-riċerka u l-innovazzjoni, is-soċjetà informatika, il-migrazzjoni, l-agrikoltura u s-sajd, qed isiru dejjem iktar parti mill-azzjoni esterna. Il-Komunikazzjoni tal-Kummissjoni 'Ewropa 2020: Strateġija għal Tkabbir intelliġenti, sostenibbli u inklussiv'[19] tissottolinea l-impenn tal-Unjoni li tippromwovi tkabbir intelliġenti, inklussiv u sostenibbli fil-politiki interni u esterni tagħha sabiex tgħaqqad tliet pilastri: ekonomiċi, soċjali u ambjentali. (15) Il-ġlieda kontra t-tibdil fil-klima u l-protezzjoni tal-ambjent huma fost l-isfidi l-kbar li jiffaċċaw l-Unjoni u fejn il-bżonn ta' azzjoni internazzjonali huwa wieħed urġenti. Skont il-ħsieb iddikjarat fil-Komunikazzjoni tal-Kummissjoni "Baġit għall-Ewropa 2020" tad-29 ta' Ġunju 2011[20], dan ir-regolament għandu jikkontribwixxi għall-objettiv li mill-inqas 20% tal-baġit tal-UE jkun indirizzat lejn soċjetà b'livell baxx ta' emissjonijiet ta' karbonju u reżiljenti għall-klima, u li l-programm globali tal-beni u l-isfidi pubbliċi għandu juża 25% tal-fondi tiegħu biex ikopri t-tibdil fil-klima u l-ambjent. Azzjonijeit f'dawn iż-żewġ oqsma għandhom, kull fejn hu possibbli, jappoġġaw lil xulxin b'mod reċiproku biex isaħħu l-impatti tagħhom. (16) Fil-komunikazzjoni tal-Kummissjoni "Inżidu l-impatt tal-politika tal-UE għall-Iżvilupp: Aġenda għall-Bidla"[21], appoġġ kontiwu għall-inklużjoni soċjali u l-iżvilupp tal-bniedem huwa previst permezz ta' mill-inqas 20% tal-għajnuna tal-Unjoni għall-iżvilupp. Biex jikkontribwixxi għal dak il-għan, mill-inqas 20% tal-programm globali għall-beni u l-isfidi publiċi għandu jappoġġja dak il-qasam ta' żvilupp. (17) L-elenki tal-pajjiżi msieħba skont dan ir-Regolament għandhom ikunu adattati abbażi tal-bidliet possibbli fl-istatus tagħhom kif stabbilit mill-Kumitat għall-Assistenza għall-Iżvilupp tal-Organizzazzjoni għall-Koperazzjoni Ekonomika u l-Iżvilup (OECD/DAC), kif ukoll bidliet importanti fl-iżvilupp tal-bniedem, dipendenza fuq l-għajnuna, sitwazzjonijiet ta' kriżi, vulnerabbiltà u aspetti oħra inkluż id-dinamiċi tal-proċess ta' żvilupp. Tali aġġornamenti, reviżjonijiet tal-pajjiżi msieħba eliġibbli għall-koperazzjoni bilaterali għall-iżvilupp u modifiki fid-definizzjoni ta' oqsma dettaljati ta' koperazzjoni u attivitajiet, u aġġustamenti tal-allokazzjoni finanzjarja indikattiva għal kull programm jikkostitwixxu elementi non-essenzjali ta' dan ir-Regolament. Konsegwentament, sabiex ikun adattat il-kamp ta' applikazzjoni tiegħu għar-realtà li qed tevolvi rapidament fil-pajjiżi terzi, is-setgħa li jkunu adottati atti skont l-Artikolu 290 tat-Trattat dwar il-Funzjonament tal-Unjoni Ewropea għandha tkun delegata lill-Kummissjoni sabiex taġġorna l-Annessi ta' dan ir-Regolament li jinkludu l-lista tal-pajjiżi u r-reġjuni msieħba eliġibbli għall-finanzjament tal-Unjoni, id-definizzjoni tal-oqsma dettaljati ta' koperazzjoni skont il-programmi ġeografiċi u tematiċi u l-allokazzjonijiet indikattivi għal kull programm. Hija ta' importanza partikolari li l-Kummissjoni għandha twettaq konsultazzjonijiet xierqa waqt ix-xogħol preparatorju tagħha, inkluż fuq livell espert. Meta tkun qiegħda tipprepara u tfassal atti delegati, il-Kummissjoni għandha tiżgura wkoll trażmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill. (18) Sabiex tiżgura kundizzjonijiet uniformi għall-implimentazzjoni ta' dan ir-Regolament, setgħat ta' implimentazzjoni għandhom ikunu konferiti lill-Kummissjoni. (19) Is-setgħat ta' implimentazzjoni relatati mad-dokumenti ta' strateġija u mal-programmi indikattivi multiannwali stabbiliti fl-Artikoli 11 u 14 ta' dan ir-Regolament għandhom ikunu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta' Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni[22]. Meta wieħed jikkunsidra n-natura ta' dawk l-atti ta' implimentazzjoni, b'mod partikolari n-natura tagħhom ta' orjentazzjoni politika jew l-implikazzjoni baġitarja tagħhom, il-proċedura ta' eżaminazzjoni ġeneralment għandha tintuża għall-adozzjoni tagħhom, għajr għal dawk il-miżuri ta' skala finanzjarja żgħira. Il-Kummissjoni għandha taddotta immedjatament l-atti ta' implimentazzjoni applikabbli fejn, f'każijiet debitament ġustifikati relatati mal-bżonn għal rispons rapidu mill-Unjoni, raġunijiet imperattivi ta' urġenza jirrikjedu dan. (20) Ir-regoli u l-proċeduri komuni għall-implimentazzjoni tal-istrumenti tal-Unjoni għall-azzjoni esterna qegħdin fir-Regolament (UE) NRU …/… tal-Parlament Ewropew u tal-Kunsill tal-…[23], minn hawn 'il quddiem "ir-Regolament Komuni ta' Implimentazzjoni". (21) L-organizzazzjoni u l-funzjonament tas-Servizz Ewropew ta' Azzjoni Esterna huma deskritti fid-Deċiżjoni tal-Kunsill 2010/427/UE[24], ADOTTAW DAN IR-REGOLAMENT: TITOLU I INTRODUZZJONI Artikolu 1 Suġġett u kamp ta' applikazzjoni 1. Skont dan ir-Regolament, l-Unjoni tista' tiffinanzja: (a) programmi ġeografiċi bil-għan li jappoġġaw koperazzjoni mal-pajjiżi, t-territorji u r-reġjuni li qed jiżviluppaw elenkati fl-Anness I (minn hawn 'il quddiem imsejħa 'pajjiżi u reġjuni msieħba'), li huma inklużi fil-lista ta' riċevituri tal-Għajnuna Uffiċjali għall-Iżvilupp (ODA) tal-OECD/DAC imniżżla fl-Anness II. Pajjiżi msieħba li għandhom jibbenefikaw minn assistenza bilaterali għall-iżvilupp huma mniżżla fl-Anness III. (b) programmi tematiċi biex jappoġġjaw beni u sfidi pubbliċi globali u l-organizzazzjonijiet tas-soċjetà ċivili u l-awtoritajiet lokali fil-pajjiżi, territorji u reġjuni eliġibbli għal-fondi mill-Unjoni skont il-programmi ġeografiċi, skont l-Anness I ta’ dan ir-Regolament, ir-Regolament (UE) Nru [.../…] tal-Parlament Ewropew u tal-Kunsill li jistabbilixxi l-Istrument Ewropew tal-Viċinat[25], u d-Deċiżjoni tal-Kunsill [2001/822/KE tas-27 ta' Novembru 2001 dwar l-assoċjazzjoni tal-pajjiżi u territorji lil hinn mill-baħar[26]], u fil-pajjiżi tal-Afrika, il-Karibew u l-Paċifiku (AKP) firmatarji tal-Ftehim ta' Sħubija tal-AKP-UE ffirmat fil-Cotonou fit-23 ta' Ġunju 2000. (c) programm Pan-Afrikan sabiex jappoġġja l-Istrateġija Konġunta UE-Afrika fil-pajjiżi, it-territorji u r-reġjuni koperti minn dik l-Istrateġija. 2. għall-finijiet ta’ dan ir-Regolament, reġjun huwa definit bħala entità ġeografika li tinkludi aktar minn pajjiż wieħed li qed jiżviluppa. TITOLU II GĦANIJIET U PRINĊIPJI ĠENERALI Artikolu 2 Objettivi u kriterji ta' eliġibbiltà 1. Fil-qafas tal-prinċipji u l-objettivi tal-azzjoni esterna tal-Unjoni. (a) l-objettiv primarju ta' koperazzjoni skont dan ir-Regolament għandu jkun it-tnaqqis u, fuq medda twila ta' żmien, il-qerda tal-faqar; (b) il-koperazzjoni skont dan ir-Regolament se tikkontribwixxi wkoll għall-kisba ta' objettivi oħrajn tal-azzjoni esterna tal-UE, partikolarment: (i) it-trawwim ta' żvilupp ekonomiku, soċjali u ambjentali sostenibbli; u (ii) il-promozzjoni tad-demokrazija, l-istat tad-dritt, il-governanza tajba u rispett għad-drittijiet tal-bniedem. Il-kisba ta' dawn l-objettivi għandha titkejjel bl-użu tal-indikaturi rilevanti, b'mod partikolari l-MDG 1 għas-sottoparagrafu (a) u l-MDGs 1 sa 8 għas-sottoparagrafu (b), u indikaturi oħra li ntlaħaq qbil dwarhom mill-Unjoni u l-Istati Membri tagħha. 2. L-azzjonijiet skont il-programmi ġeografiċi għandhom ikunu mfassla b’mod li jissodisfaw il-kriterji għall-ODA stabbiliti mill-OECD/DAC. L-azzjonijiet skont il-Programm Pan-Afrikan u l-programmi tematiċi għandhom ikunu mfassla b’mod li jissodisfaw il-kriterji għall-ODA stabbiliti mill-OECD/DAC, sakemm: (a) il-karatteristiċi tal-benefiċjarju ma jitolbux mod ieħor, jew (b) l-azzjoni ma timplimentax inizjattiva globali, prijorità tal-politika tal-Unjoni jew obbligu jew impenn internazzjonali tal-Unjoni, kif imsemmija fl-Artikolu 6, u l-azzjoni ma jkollhiex il-karatteristiċi biex tissodisfa l-kriterji tal-ODA. Mingħajr ħsara għall-punt (a), mill-inqas 90% tan-nefqa prevista skont il-ftehim Pan-Afrikan u l-programmi tematiċi għandha tissodisfa l-kriterji tal-ODA stabbiliti mill-OECD/DAC. 3. L-azzjonijiet koperti mir-Regolament tal-Kunsill (KE) Nru 1257/96 tal-20 ta'Ġunju 1996 rigward l-għajnuna umanitarja[27] u eliġibbli għal finanzjament taħt dak ir-Regolament ma għandhomx, fil-prinċipju, jiġu ffinanzjati taħt dan ir-Regolament, ħlief fejn ikun hemm il-ħtieġa li tiġi żgurata l-kontinwità tal-koperazzjoni minn kriżi għal kundizzjonijiet stabbli għall-iżvilupp. Artikolu 3 Prinċipji ġenerali 1. L-Unjoni tfittex li tippromwovi, tiżviluppa u tikkonsolida l-prinċipji tad-demokrazija, l-istat tad-dritt u r-rispett lejn id-drittijiet tal-bniedem u l-libertajiet fundamentali li fuqhom hija mibnija, permezz ta’ djalogu u koperazzjoni ma’ pajjiżi u reġjuni msieħba. 2. Fl-implimentazzjoni ta’ dan ir-Regolament u bil-għan li jkun żgurat impatt qawwi tal-assistenza mill-Unjoni, għandu jkun segwit approċċ differenzjat fost il-pajjiżi msieħba, sabiex ikun żgurat li huma jiġu pprovduti b’koperazzjoni speċifika, imfassla apposta għalihom, ibbażata fuq; (a) il-bżonnijiet tagħhom; (b) il-kapaċitajiet tagħhom li jiġġeneraw u jaċċessaw riżorsi finanzjarji u l-kapaċitajiet li jużaw tali finanzi; u (c) l-impenji u l-prestazzjoni tagħhom; L-approċċ differenzjat għandu wkoll ikun segwit fil-kunsiderazzjoni għall-potenzjal tal-impatt tal-assistenza tal-Unjoni fil-pajjiżi msieħba. Il-pajjiżi l-aktar fil-bżonn, b’mod partikolari l-pajjiżi bl-inqas żvilupp u l-pajjiżi b'introjtu baxx, kif ukoll il-pajjiżi fi stati ta’ kriżi, ta’ wara kriżi u f'sitwazzjoni fraġli u vulnerabbli, għandhom jingħataw prijorità fil-proċess tal-allokazzjoni tar-riżorsi. 3. Il-kwistjonijiet trażversali li ġejjin għandhom ikunu integrati fil-programmi kollha: il-promozzjoni tad-drittijiet tal-bniedem, l-ugwaljanza bejn is-sessi u l-għoti tas-setgħa lin-nisa, in-non-diskriminazzjoni, id-demokrazija, il-governanza tajba, id-drittijiet tat-tfal u d-drittijiet tal-popli indiġeni, l-inklużjoni soċjali u d-drittijiet tal-persuni b’diżabilità, is-sostenibbiltà ambjentali inkluż l-indirizzar tat-tibdil fil-klima, il-ġlieda kontra l-HIV/AIDS. 4. Għandha tingħata attenzjoni partikolari lit-tisħiħ tal-istat tad-dritt, it-titjib fl-aċċess għall-ġustizzja u l-appoġġ għas-soċjetà ċivili, il-kummerċ u l-iżvilupp sostenibbli, l-aċċess għall-ICTs, is-sigurtà tas-saħħa u tal-provvista tal-ikel, kif ukoll il-promozzjoni tad-djalogu, il-parteċipazzjoni u r-rikonċiljazzjoni, u l-bini tal-istituzzjonijiet. 5. Fl-implimentazzjoni ta’ dan ir-Regolament, għandha tiġi żgurata l-konsistenza ma’ oqsma oħra tal-azzjoni esterna tagħha kif ukoll ma’ politiki rilevanti oħra tal-Unjoni. Għal dan il-għan, il-miżuri ffinanzjati taħt dan ir-Regolament, inklużi dawk ġestiti mill-BEI, għandhom ikunu bbażati fuq il-politiki ta’ koperazzjoni stabbiliti fi strumenti bħal ftehimiet, dikjarazzjonijiet u pjanijiet ta’ azzjoni bejn l-Unjoni u l-pajjiżi terzi u r-reġjuni kkonċernati, kif ukoll fuq id-deċiżjonijiet, l-interessi speċifiċi, il-prijoritajiet tal-politika u l-istrateġiji tal-Unjoni. 6. Il-Kummissjoni u l-Istati Membri għandhom ifittxu skambji regolari u frekwenti ta’ informazzjoni, inkluż ma’ donaturi oħra, u jippromwovu kordinazzjoni u kumplimentarjetà aħjar bejn id-donaturi billi jaħdmu għal programmar multiannwali konġunt, ibbażat fuq l-istrateġiji għat-tnaqqis tal-faqar jew strateġiji simili tal-pajjiżi msieħba kkonċernati, permezz ta’ mekkaniżmi komuni ta’ implimentazzjoni fosthom analiżi kondiviża, permezz ta’ missjonijiet konġunti bejn id-donaturi kollha u bl-użu ta’ arranġamenti ta’ kofinanzjament u ta’ koperazzjoni delegata. 7. Fi ħdan l-isferi ta’ kompetenza rispettivi tagħhom, l-Unjoni u l-Istati Membri għandhom jippromwovu approċċ multilaterali għall-isfidi globali u, fejn ikun xieraq, jinkoraġġixxu koperazzjoni ma’ organizzazzjonijiet u korpi internazzjonali u donaturi bilaterali oħra. 8. L-Unjoni għandha tippromwovi koperazzjoni effettiva mal-pajjiżi u r-reġjuni msieħba bi qbil mal-aħjar prattika internazzjonali. Hija għandha tallinja dejjem aktar l-appoġġ tagħha mal-istrateġiji għall-iżvilupp nazzjonali jew reġjonali, il-politiki ta’ riforma u l-proċeduri tal-imsieħba. Hija għandha tikkontribwixxi sabiex jissaħħaħ il-proċess ta’ responsabilità reċiproka bejn il-gvernijiet u l-istituzzjonijiet u d-donaturi msieħba u tippromwovi l-kompetenza esperta lokali u l-impjieg lokali. Għal dak il-għan, hija għandha tippromwovi: (a) proċess ta’ żvilupp li jkun immexxi u possedut mill-pajjiż jew ir-reġjun imsieħeb; (b) approċċi inklussivi u parteċipatorji għall-iżvilupp u l-involviment wiesa’ tas-segmenti kollha tas-soċjetà fil-proċess tal-iżvilupp u fid-djalogu nazzjonali u reġjonali, inkluż id-djalogu politiku; (c) modalitajiet u strumenti ta' koperazzjoni effettivi u innovattivi kif spjegat fl-Artikolu 4 tar-Regolament Komuni ta' Implimentazzjoni, bħat-taħlita ta' għotjiet u self u mekkaniżmi oħra għall-kondiviżjoni tar-riskju f'setturi u pajjiżi magħżula u l-involviment tas-settur privat, f'konformità tal-aħjar prattiċi tal-OECD/DAC. Dawn il-modalitajiet u l-istrumenti għandhom ikunu adattati għaċ-ċirkostanzi partikolari ta' kull pajjiż jew reġjun imsieħeb, b'iffukar fuq approċċi bbażati fuq il-programm, fuq il-provvediment ta' fondi ta' għajnuna prevedibbli, fuq l-immobilizzar ta' riżorsi privati, fuq l-iżvilupp u l-użu tas-sistemi ta' pajjiż u fuq approċċi għall-iżvilupp ibbażati fuq ir-riżultati inkluż, fejn xieraq, miri u indiċi maqbula internazzjonalment bħal dawk tal-MDGs. u (d) titjib fl-impatt tal-politiki u l-ipprogrammar permezz ta’ koordinazzjoni u armonizzazzjoni bejn id-donaturi sabiex jitnaqqsu l-elementi komuni u d-duplikazzjoni, sabiex tittejjeb il-kumplimentarjetà u biex jiġu appoġġjati inizjattivi bejn id-donaturi kollha. (e) Il-kordinazzjoni għandha sseħħ fil-pajjiżi u r-reġjuni msieħba billi jintużaw linji gwida u prinċipji ta’ prattika tajba maqbula dwar il-kordinament u l-effikaċja tal-għajnuna. 9. L-Unjoni għandha tappoġġja fost l-oħrajn l-implimentazzjoni ta’ koperazzjoni u djalogu bilaterali, reġjonali u multilaterali, ftehimiet ta’ sħubija u koperazzjoni triangolari. 10. Il-Kummissjoni għandha tfittex skambji ta’ informazzjoni regolari mas-soċjetà ċivili. TITOLU III PROGRAMMI ĠEOGRAFIĊI U TEMATIĊI Artikolu 4 Implimentazzjoni tal-assistenza mill-Unjoni B’mod konsistenti mal-għan u l-kamp ta' applikazzjoni ġenerali, l-objettivi u l-prinċipji ġenerali ta’ dan ir-Regolament, l-assistenza tal-Unjoni għandha tiġi implimentata permezz ta’ programmi ġeografiċi, tematiċi, u l-programmi Pan-Afrikani u f'konformità mar-Regolament Komuni ta' Implimentazzjoni. Artikolu 5 Programmi ġeografiċi 1. L-attivitajiet ta' koperazzjoni tal-Unjoni skont dan l-Artikolu se jkunu implimentati għal attivitajiet ta' natura nazzjonali, reġjonali, transreġjonali u kontinentali. 2. Mingħajr ħsara għall-Artikolu 1(1)(a), programm ġeografiku għandu jinkludi koperazzjoni f'oqsma xierqa ta' attività, (a) fuq bażi reġjonali mal-pajjiżi msieħba elenkati fl-Anness I, u (b) fuq bażi bilaterali mal-pajjiżi msieħba elenkati fl-Anness III. 3. Programmi Ġeografiċi jistgħu joħorġu mill-oqsma ta' koperazzjoni fil-"Kunsens Ewropew", fost affarijiet oħra, sabiex jiksbu l-objettivi provduti fl-Artikolu 2(1). Oqsma komuni ta' koperazzjoni u oqsma speċifiċi ta' koperazzjoni għal kull reġjun huma spjegati fl-Anness IV. 4. F’kull programm ta’ pajjiż, l-Unjoni fil-prinċipju se tikkonċentra l-assistenza tagħha fuq tliet setturi. Artikolu 6 Programmi tematiċi B’mod konsistenti mal-għan u l-kamp ta’ applikazzjoni ġenerali, l-objettivi u l-prinċipji ġenerali ta’ dan ir-Regolament, l-azzjonijiet imwettqa permezz tal-programmi tematiċi għandhom iżidu l-valur għal, u jkunu kumplimentari għal, l-azzjonijiet iffinanzjati taħt il-programmi ġeografiċi. Il-kundizzjonijiet li ġejjin għandhom japplikaw għall-ipprogrammar tal-azzjonijiet tematiċi: (a) l-għanijiet tal-politika tal-Unjoni taħt dan ir-Regolament ma jkunux jistgħu jintlaħqu b’mod xieraq jew effettiv permezz ta’ programmi ġeografiċi; (b) l-azzjonijiet jindirizzaw inizjattivi globali li jappoġġjaw miri maqbula b’mod internazzjonali, jew beni u sfidi pubbliċi globali, u f'dan il-każ, permezz ta' deroga mill-Artikolu 9 tar-Regolament Komuni ta' Implimentazzjoni, jistgħu jinkludu azzjonijiet fi Stati Membri, f’pajjiżi kandidati u f’pajjiżi kandidati potenzjali u pajjiżi terzi oħra, kif previst fil-programm tematiku rilevanti; u/jew (c) l-azzjonijiet ikunu tal-istess natura: – multireġjonali u/jew trażversali – politiki u/jew inizjattivi innovattivi bl-objettivi li jiġu infurmati azzjonijiet futuri; – azzjonijiet f’każijiet fejn ma jkunx hemm qbil dwar l-azzjoni mal-gvern(ijiet) imsieħeb/imsieħba; – azzjonijiet li jirriflettu prijorità tal-politika tal-Unjoni jew obbligu jew impenn internazzjonali tal-Unjoni; u – fejn ikun xieraq, azzjonijiet f’każijiet fejn ma jkunx hemm programm ġeografiku jew fejn dan ikun ġie sospiż. Artikolu 7 Beni u sfidi pubbliċi globali 1. L-objettiv tal-għajnuna mill-Unjoni taħt il-programm ‘Beni u sfidi pubbliċi globali’ għandu jkun li tappoġġja azzjonijiet f’oqsma bħall-ambjent u t-tibdil fil-klima, l-enerġija sostenibbli, l-iżvilupp tal-bniedem, is-sigurtà tal-ikel u l-migrazzjoni u l-asil. 2. Oqsma dettaljati tal-attivitajiet li għandhom ikunu segwiti mill-assistenza tal-Unjoni skont dan l-Artikolu huma deskritti fl-Anness V. Artikolu 8 L-organizzazzjonijiet tas-soċjetà ċivili u l-awtoritajiet lokali 1. L-objettiv tal-programm dwar l-organizzazzjonijiet tas-soċjetà ċivili u l-awtoritajiet lokali fl-iżvilupp għandu jkun li jiffinanzja inizjattivi fil-qasam tal-iżvilupp minn jew għal organizzazzjonijiet tas-soċjetà ċivili u awtoritajiet lokali li joriġinaw mill-pajjiżi msieħba, l-Unjoni, il-pajjiżi kandidati u l-pajjiżi kandidati potenzjali. 2. Oqsma dettaljati tal-attivitajiet li għandhom ikunu segwiti mill-assistenza tal-Unjoni skont dan l-Artikolu, kif ukoll lista indikattiva tal-kategoriji tal-organizzazzjonijiet tas-soċjeta ċivili u l-awtoritajiet lokali, huma deskritti fl-Anness V. Artikolu 9 Programm Pan-Afrikan 1. L-assistenza mill-Unjoni għandha tappoġġja l-implimentazzjoni tal-Istrateġija Konġunta UE-Afrika, u b’mod partikolari l-pjanijiet ta’ azzjoni suċċessivi tagħha, biex tkopri attivitajiet ta’ natura transreġjonali, kontinentali u globali. Il-programm Pan-Afrikan se jippromwovi ulterjorment il-kumplimentarjetà u l-konsistenza ma’ strumenti finanzjarji oħra tal-azzjoni esterna tal-Unjoni, b’mod partikolari l-Fond Ewropew għall-Iżvilupp u l-Istrument Ewropew tal-Viċinat. 2. Oqsma dettaljati ta' koperazzjoni li għandhom ikunu segwiti mill-assistenza tal-Unjoni skont dan l-Artikolu huma deskritti fl-Anness VI. 3. Il-programm indikattiv Multiannwali għall-programm Pan-Afrikan għandu jitfassal fuq il-bażi tal-Istrateġija Konġunta UE-Afrika u l-pjanijiet ta’ azzjoni tagħha. TITOLU IV IPPROGRAMMAR U ALLOKAZZJONI TAL-FONDI Artikolu 10 Qafas ġenerali għall-ipprogrammar u l-allokazzjoni tal-fondi 1. Għall-programmi ġeografiċi, għandhom jitfasslu programmi indikattivi multiannwali għall-pajjiżi u r-reġjuni msieħba abbażi tad-doskument strateġiku, kif provdut fl-Artikolu 11. Għall-programmi tematiċi, il-programmi indikattivi Multiannwali għandhom jitfasslu kif ipprovdut fl-Artikolu 13. Il-Kummissjoni għandha tadotta l-miżuri ta' implimentazzjoni fl-Artikolu 2 tar-Regolament Komuni ta' Implimentazzjoni abbażi tad-dokumenti ta’ programmar li ssir referenza għalihom fl-Artikoli 11 u 13. F’ċirkustanzi partikolari, madankollu, l-appoġġ mill-Unjoni jista’ jieħu l-forma ta’ miżuri mhux koperti f’dawn id-dokumenti, kif ipprovdut fir-Regolament Komuni ta' Implimentazzjoni. 2. L-Unjoni u l-Istati Membri tagħha għandhom jikkonsultaw lil xulxin, kif ukoll lil donaturi u atturi oħra tal-iżvilupp fosthom rappreżentanti tas-soċjetà ċivili u l-awtoritajiet reġjonali u lokali, fi stadju bikri fil-proċess ta’ programmar sabiex jippromwovu l-kumplimentarjetà u l-konsistenza bejn l-attivitajiet ta’ koperazzjoni tagħhom. Din il-konsultazzjoni tista’ twassal għal programmar konġunt bejn l-Unjoni u l-Istati Membri tagħha. 3. Il-Kummissjoni għandha tiddeċiedi l-allokazzjonijiet indikattivi multiannwali f’kull programm ġeografiku skont il-prinċipji ġenerali ta’ dan ir-Regolament, abbażi tal-kriterji stabbiliti fl-Artikolu 3(2), u billi, flimkien mal-ispeċifiċitajiet tal-programmi differenti, tikkunsidra d-diffikultajiet partikolari ffaċċjati minn pajjiżi jew reġjuni fi kriżi, sitwazzjonijiet ta’ vulnerabbiltà, fraġilità, kunflitt jew suxxettibbli għal diżastri. 4. Il-fondi jistgħu jitħallew mhux allokati. Suġġet għall-allokazzjoni jew ir-riallokazzjoni sussegwenti tagħhom prevista fl-Artikoli 11(5) u 13, l-użu ta’ dawn il-fondi għandu jiġi deċiż iktar tard skont Ir-Regolament Komuni ta' Implimentazzjoni. Artikolu 11 Dokumenti ta’ pprogrammar għall-programmi ġeografiċi 1. Id-dokumenti ta’ strateġija huma dokumenti mfassla mill-Unjoni sabiex tipprovdi qafas koerenti għall-koperazzjoni għall-iżvilupp bejn l-Unjoni u l-pajjiż jew ir-reġjun imsieħeb ikkonċernat, b’mod konsistenti mal-għan u l-kamp ta’ applikazzjoni ġenerali, l-objettivi, il-prinċipji u l-politika tal-Unjoni. Il-preparazzjoni u l-implimentazzjoni tad-dokumenti ta’ strateġija għandhom jikkonformaw mal-prinċipji tal-effikaċja tal-għajnuna: is-sjieda nazzjonali, is-sħubija, il-kordinazzjoni, l-armonizzazzjoni, l-allinjament mas-sistemi tal-pajjiż jew tar-reġjun riċevitur, ir-responsabbiltà reċiproka u l-orjentazzjoni lejn ir-riżultati kif stabbiliti fl-Artikoli 3(5) sa (8). Għal dak il-għan, id-dokumenti ta’ strateġija għandhom, fil-prinċipju, ikunu bbażati fuq djalogu bejn l-Unjoni u l-pajjiż jew ir-reġjun imsieħeb, u fejn xieraq jinvolvu l-Istati Membri relevanti, u l-pajjiż jew reġjun imsieħeb, is-soċjetà ċivili u l-awtoritajiet reġjonali u lokali, sabiex ikun żgurat li l-pajjiż jew ir-reġjun ikkonċernat jieħu sjieda suffiċjenti tal-proċess u sabiex ikun inkoraġġit l-appoġġ għall-istrateġiji nazzjonali tal-iżvilupp, b’mod partikolari dawk għat-tnaqqis tal-faqar. 2. Id-dokumenti ta’ strateġija jistgħu jiġu riveduti f’nofs il-perjodu tagħhom, jew ad hoc jekk ikun neċessarju, kif xieraq, skont il-prinċipji u l-proċeduri stabbiliti fil-ftehimiet ta’ sħubija u koperazzjoni konklużi mal-pajjiżi u r-reġjuni msieħba. 3. Għandhom jitfasslu dokumenti ta’ strateġija għall-pajjiżi jew ir-reġjuni msieħba rilevanti sakemm ma jkunx ġie stabbilit dokument ta’ qafas konġunt li jistabbilixxi strateġija komprensiva tal-Unjoni, inkluż il-politika għall-iżvilup, mal-pajjiż jew ir-reġjun imsieħeb ikkonċernat. Mhux se jkun meħtieġ dokument ta’ strateġija għal: (a) pajjiżi li jkollhom strateġija nazzjonali għall-iżvilupp fil-forma ta’ pjan nazzjonali dwar l-iżvilupp jew dokument simili dwar l-iżvilupp, aċċettat mill-Kummissjoni bħala bażi għall-programm indikattiv multiannwali korrispondenti, bl-adozzjoni tad-dokument tal-aħħar; (b) pajjiżi jew reġjuni li għalihom ikun ġie miftiehem dokument ta’ programmar multiannwali konġunt bejn l-Unjoni u l-Istati Membri; (c) reġjuni li jkollhom strateġija maqbula b’mod konġunt mal-UE. 4. M’għandhomx ikunu meħtieġa dokumenti ta’ strateġija għall-pajjiżi jew reġjuni li jirċievu allokazzjoni ta’ fondi mill-Unjoni taħt dan ir-Regolament li ma taqbiżx EUR 50 miljun għall-perjodu 2014-2020. 5. Programmi indikattivi multiannwali għandhom jitfasslu għal kull wieħed mill-pajjiżi jew reġjuni li jirċievu allokazzjoni indikattiva ta’ fondi tal-Unjoni skont dan ir-Regolament għajr pajjiżi jew reġjuni msemmija fil-paragrafu 4, dawn id-dokumenti għandhom ikunu mfassla abbażi tad-dokumenti ta’ strateġija jew dokumenti simili li ssir referenza għalihom f'dan l-Artikolu. Għall-għan ta’ dan ir-Regolament, fejn ikun konformi mal-prinċipji u l-kundizzjonijiet stabbiliti f'dan il-paragrafu, inkluż allokazzjoni indikattiva ta' fondi, u bil-proċeduri pprovduti għalihom fl-Artikolu 14, id-dokument ta’ programmar konġunt multiannwali pprovdut għalih fil-paragrafu 3(b) jista' jkun ikkunsidrat bħala l-programm indikattiv multiannwali. Il-programmi indikattivi multiannwali għandhom jistabbilixxu l-oqsma ta’ prijorità magħżula għal finanzjament mill-Unjoni, l-objettivi speċifiċi, ir-riżultati mistennija, l-indikaturi tal-prestazzjoni u l-allokazzjoni finanzjarja indikattiva, kemm globalment u għal kull qasam ta’ prijorità; Fejn xieraq, din l-allokazzjoni tista' tingħata fil-forma ta’ firxa u/jew xi fondi jistgħu jibqgħu mhux allokati. Il-programmi indikattivi multiannwali għandhom jiġu aġġustati fejn meħtieġ, billi tiġi kkunsidrata kwalunkwe reviżjoni ta’ nofs il-perjodu jew ad hoc tad-dokument ta’ strateġija li fuqu jkunu bbażati. B’mod konformi mal-prinċipju tar-responsabbiltà reċiproka fis-segwitu u t-twettiq tal-objettivi maqbula, inklużi dawk li jirreferu għall-governanza tajba, id-demokrazija u r-rispett lejn id-drittijiet tal-bniedem u għall-istat tad-dritt, l-allokazzjonijiet indikattivi jistgħu jiżdiedu jew jitnaqqsu b’riżultat ta’ reviżjonijiet, b’mod partikolari fid-dawl ta’ ħtiġijiet speċjali bħal dawk li jirriżultaw minn sitwazzjoni ta’ kriżi, wara kriżi jew ta’ fraġilità, jew fejn il-prestazzjoni tkun eċċezzjonali jew mhux sodisfaċenti. Artikolu 12 Programmar għal pajjiżi f’sitwazzjonijiet ta’ kriżi, ta’ wara kriżi jew ta’ fraġilità 1. Meta jkunu qegħdin jitfasslu d-dokumenti ta’ pprogrammar għal pajjiżi f’sitwazzjonijiet ta’ kriżi, ta’ wara kriżi jew ta’ fraġilità, għandha tkun ikkunsidrata b'mod xieraq il-vulnerabbiltà, il-ħtiġijiet u ċ-ċirkustanzi speċjali tal-pajjiżi jew ir-reġjuni kkonċernati. Għandha tingħata attenzjoni xierqa lill-prevenzjoni ta’ kunflitti, il-bini tal-istat u tal-paċi, ir-rikonċiljazzjoni wara kunflitti u l-miżuri ta’ rikostruzzjoni. Meta pajjiżi msieħba jew gruppi ta’ pajjiżi msieħba jkunu direttament involuti fi, jew affettwati minn sitwazzjoni ta’ kriżi, ta’ wara kriżi jew ta’ fraġilità, għandha titpoġġa enfasi speċjali sabiex tiżdied il-kordinazzjoni bejn is-sokkors, ir-riabilitazzjoni u l-iżvilupp sabiex huma jiġu megħjuna jagħmlu t-tranżizzjoni minn sitwazzjoni ta’ emerġenza għall-fażi ta’ żvilupp. Il-programmi għall-pajjiżi u r-reġjuni fi fraġilità jew soġġetti b’mod regolari għal diżastri naturali għandhom jipprovdu għall-preparazzjoni u l-prevenzjoni tad-diżastri u għall-immaniġġar tal-konsegwenzi ta’ dawn id-diżastri. 2. F’sitwazzjonijiet ta’ kriżi, ta’ wara kriżi u ta’ fraġilità jew theddidiet għad-demokrazija, għall-istat tad-dritt, għad-drittijiet tal-bniedem jew il-libertajiet fundamentali, li jkunu jeħtieġu rispons rapidu mill-Unjoni, il-proċedura ta’ urġenza pprovdut għalija fl-Artikolu 15(4) tar-Regolament Komuni ta’ Implimentazzjoni tista’ tintuża biex jiġi modifikat id-dokument li ssir referenza għalih fl-Artikolu 11 wara reviżjoni ad hoc tal-istrateġija ta’ koperazzjoni tal-pajjiż jew tar-reġjun. Dawn ir-reviżjonijiet jistgħu jipproponu strateġija speċifika u adattata sabiex tiżgura koperazzjoni u żvilupp għat-tul, li tippromwovi kordinament u tranżizzjoni aħjar bejn l-istrumenti umanitarji u ta’ politika għall-iżvilupp. Artikolu 13 Dokumenti ta’ pprogrammar għall-programmi tematiċi 1. Il-programmi indikattivi mltiannwali għall-programmi tematiċi għandhom jistabbilixxu l-istrateġija tal-Unjoni għat-tema kkonċernata, il-prijoritajiet magħżula għall-finanzjament mill-Unjoni, l-objettivi speċifiċi, ir-riżultati mistennija, l-indikaturi tal-prestazzjoni, is-sitwazzjoni internazzjonali u l-attivitajiet tal-imsieħba prinċipali. Fejn applikabbli, għandhom jiġu stabbiliti prijoritajiet fir-rigward tar-riżorsi u l-interventi għall-parteċipazzjoni f’inizjattivi globali. Programmi indikattivi multiannwali għandhom ikunu konsistenti mad-dokumenti li ssir referenza għalihom fl-Artikolu 11(3). 2. Il-programmi indikattivi multiannwali għandhom jagħtu l-allokazzjoni finanzjarja indikattiva, kemm b’mod globali kif ukoll għal kull qasam ta’ prijorità; Fejn xieraq, din l-allokazzjoni tista' tingħata fil-forma ta’ firxa u/jew xi fondi jistgħu jibqgħu mhux allokati. Il-programmi indikattivi multiannwali għandhom jiġu aġġustati fejn ikun neċessarju għal implimentazzjoni effettiva tal-politika, billi titqies kwalunkwe reviżjoni ta’ nofs il-perjodu jew ad hoc. 3. Il-Kummissjoni u l-Istati Membri għandhom jikkonsultaw lil xulxin, kif ukoll lil donaturi u atturi oħra tal-iżvilupp inkluż ir-rappreżentanti tas-soċjetà ċivili u l-awtoritajiet lokali, fi stadju bikri fil-proċess ta’ programmar sabiex jippromwovu l-kumplimentarjetà fost l-attivitajiet ta’ koperazzjoni tagħhom. Artikolu 14 Approvazzjoni tad-dokumenti ta’ strateġija u adozzjoni tal-programmi indikattivi multiannwali 1. Id-dokumenti ta’ strateġija għandhom jiġu approvati u l-programmi indikattivi multiannwali għandhom jiġu adottati mill-Kummissjoni skont il-proċedura ta’ eżaminazzjoni msemmija fl-Artikolu 15(3) tar-Regolament Komuni ta’ Implimentazzjoni. Din il-proċedura għandha tapplika wkoll għal reviżjonijiet sostanzjali li jkollhom l-effett li jimmodifikaw b’mod sinifikanti l-istrateġija jew l-ipprogrammar tagħha. 2. Il-proċedura msemmija fil-paragrafu 1 ma għandhiex tapplika għal modifiki mhux sostanzjali fid-dokumenti ta’ strateġija jew fil-programmi indikattivi multiannwali, bħal dawk li jagħmlu aġġustamenti tekniċi, jassenjaw mill-ġdid fondi fi ħdan l-allokazzjonijiet għal kull qasam ta’ prijorità, jew li jżidu jew inaqqsu id-daqs tal-allokazzjoni indikattiva inizjali, b’inqas minn 20%, sakemm dawn il-modifiki ma jaffettwawx l-oqsma ta’ prijorità u l-objettivi stabbiliti f’dawn id-dokumenti. F’dan il-każ, l-aġġustamenti għandhom jiġu kkomunikati lill-Parlament Ewropew u lill-Kunsill fi żmien xahar. 3. Abbażi ta' raġunijiet imperattivi ta' urġenza debitament ġustifikati relatati fost l-oħrajn maċ-ċirkostanzi msemmija fl-Artikolu 12(2), il-Kummissjoni tista' timmodifika dokumenti ta’ strateġija u programmi indikattivi multiannwali skont il-proċedura ta’ urġenza msemmija fl-Artikolu 15(4) tar-Regolament Komuni ta’ Implimentazzjoni. TITOLU V DISPOŻIZZJONIJIET FINALI Artikolu 15 Parteċipazzjoni minn pajjiż terz mhux eliġibbli taħt dan ir-Regolament F’ċirkustanzi debitament ġustifikati u sabiex tkun żgurata l-koerenza u l-effikaċja tal-finanzjament mill-Unjoni jew sabiex titrawwem il-koperazzjoni reġjonali jew transreġjonali, il-Kummissjoni tista’ tiddeċiedi, mingħajr preġudizzju għall-Artikolu 2(3), li testendi l-eliġibbiltà ta’ azzjonijiet għal pajjiżi, territorji u reġjuni li altrimenti ma jkunux eliġibbli għall-finanzjament skont l-Artikolu 1, fejn l-azzjoni għall-implimentazzjoni tkun ta’ natura globali, reġjonali, transreġjonali jew transkonfinali. Minkejja d-dispożizzjonijiet tal-Artikolu 8(1) tar-Regolament Komuni ta’ Implimentazzjoni, persuni fiżiċi u ġuridiċi minn pajjiżi, teritorji u reġjuni kkonċernati jistgħu jipparteċipaw fil-proċeduri li jimplimentaw tali azzjonijiet. Artikolu 16 Sospensjoni tal-għajnuna Mingħajr preġudizzju għad-dispożizzjonijiet dwar is-sospensjoni tal-għajnuna fi ftehimiet ta’ sħubija u koperazzjoni ma’ pajjiżi u reġjuni msieħba, meta pajjiż imsieħeb ma josservax il-prinċipji msemmija fl-Artikolu 3(1), l-Unjoni għandha tistieden lill-pajjiż imsieħeb sabiex jagħmlu konsultazzjonijiet bil-għan li tinstab soluzzjoni aċċettabbli għaż-żewġ partijiet, għajr f'sitwazzjonijiet ta’ urġenza speċjali. Fejn il-konsultazzjonijiet mal-pajjiż imsieħeb ma jwasslux għal soluzzjoni aċċettabbli għaż-żewġ partijiet, jew jekk il-konsultazzjonijiet ikunu rrifjutati jew f’każijiet ta’ urġenza speċjali, il-Kunsill jista' jieħu miżuri xierqa skont l-Artikolu 215(1) tat-Trattat dwar il-Funzjonament tal-Unjoni Ewropea, li jistgħu jinkludu sospensjoni sħiħa jew parzjali tal-assistenza tal-Unjoni. Artikolu 17 Delega ta’ setgħat lill-Kummissjoni Il-Kummissjoni għandha tingħata s-setgħa li tadotta atti delegati skont l-Artikolu 18 biex temenda jew tissuplimenta l-Annessi I sa VII ta’ dan ir-Regolament. Artikolu 18 Eżerċizzju tad-delega 1. Id-delega tas-setgħat imsemmija fl-Artikolu 17 għandha tiġi konferita għall-perjodu ta’ validità ta’ dan ir-Regolament. 2. Id-delega tas-setgħat tista’ tiġi revokata fi kwalunkwe ħin mill-Parlament Ewropew jew mill-Kunsill. Deċiżjoni ta’ revoka għandha ttemm id-delega tas-setgħat speċifikata f’dik id-deċiżjoni. Hija għandha tidħol fis-seħħ l-għada tal-pubblikazzjoni tad-deċiżjoni f'Il-Ġurnal Uffiċjali tal-Unjoni Ewropea jew f’data aktar tard speċifikata fiha. Hija m’għandhiex taffettwa l-validità ta’ kwalunkwe att delegat li diġà jkun fis-seħħ. 3. Malli tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill. 4. Għajr f'dawk il-każijiet imsemmija fil-paragrafu 5, att delegat adottat għandu jidħol fis-seħħ biss jekk ma tkun ġiet espressa l-ebda oġġezzjoni mill-Parlament Ewropew jew mill-Kunsill fi żmien perjodu ta’ xahrejn min-notifika tal-att lill-Parlament Ewropew u lill-Kunsill jew jekk, qabel l-iskadenza ta’ dak il-perjodu, il-Parlament Ewropew u l-Kunsill ikunu t-tnejn infurmaw lill-Kummissjoni li ma jkunux se joġġezzjonaw. Dak il-perjodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill. 5. Il-perjodu ta’ non-oġġezzjoni għall-allinjament tal-Annessi I, II u III mad-deċiżjonijiet tal-OECD/DAC li jirrevedi l-lista ta’ riċevituri mniżżla fl-Artikolu 1(a) għandu jkun ġimgħa. Artikolu 19 Kumitat Il-Kummissjoni għandha tkun assistita mill-kumitat tad-DCI. Dak il-kumitat għandu jkun kumitat fit-tifsira tar-Regolament (UE) Nru 182/2011. Artikolu 20 Ammont finanzjarju ta’ riferenza 1. L-ammont finanzjarju ta’ referenza għall-implimentazzjoni ta’ dan ir-Regolament matul il-perjodu 2014-2020 huwa EUR 23 294 700 000. 2. L-ammonti minimi indikattivi allokati għal kull programm imsemmi fl-Artikoli 5 sa 9 għall-perjodu 2014-2020 huma stabbiliti fl-Anness VII. L-ammonti jistgħu ikunu riallokati bejn il-programmi permezz ta’ att delegat skont l-Artikolu 18. L-ammonti fil-programm globali ta' beni u sfidi pubbliċi jistgħu ikunu riallokati bejn is-sotto-intestaturi permezz ta' deċiżjoni tal-Kummissjoni li għandha tkun ikkomunikata lill-Parlament Ewropew u lill-Kunsill fi żmien xahar mill-adozzjoni tagħha. 3. Kif imsemmi fl-Artikolu 13, paragrafu 2 tar-Regolament "Erasmus għal Kulħadd", sabiex tkun promossa d-dimensjoni internazzjonali tal-edukazzjoni għolja, ammont indikattiv ta' EUR 1 812 100 000 mill-istrumenti esterni differenti (l-Istrument ta’ Koperazzjoni għall-Iżvilupp, l-Istrument Ewropew għall-Viċinat, l-Istrument ta’ Assistenza ta’ Qabel l-Adeżjoni, l-Istrument ta’ Sħubija u l-Fond Ewropew għall-Iżvilupp) se jkun allokat għal azzjonijiet ta' mobilità għall-skopijiet ta' tagħlim lejn jem minn pajjiżi li mhux tal-UE u għal djalogu ta' koperazzjoni u ta' politika ma' l-awtoritajiet/ istituzzjonijiet/ organizzazzjonijiet minn dawn il-pajjiżi. Id-dispożizzjonijiet tar-Regolament "Erasmus għal Kulħadd" ser japplikaw għall-użu ta’ dawk il-fondi. Il-finanzjament se jsir disponibbli permezz ta’ 2 allokazzjonijiet multiannwali li jkopru biss 4 snin u t-3 snin li jifdal rispettivament. Dan il-finanzjament se jkun rifless fl-ipprogrammar multiannwali ta’ dawn l-istrumenti, skont il-bżonnijiet u l-prijoritajiet identifikati tal-pajjiżi kkonċernati. Dawn l-allokazzjonijiet jistgħu ikunu riveduti fil-każ ta’ ċirkostanzi maġġuri mhux previsti jew bidliet politiċi importanti skont il-prijoritajiet esterni tal-UE. Artikolu 21 Servizz Ewropew għall-Azzjoni Esterna L-applikazzjoni ta’ dan ir-Regolament għandha tkun skont id-Deċiżjoni tal-Kunsill 2010/427/UE, li tistabbilixxi l-organizzazzjoni u l-funzjonament tas-Servizz Ewropew għall-Azzjoni Esterna. Artikolu 22 Dħul fis-seħħ Dan ir-Regolament għandu jidħol fis-seħħ fit-tielet ġurnata wara l-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan ir-Regolament għandu jkun vinkolanti fl-intier tiegħu u direttament applikabbli fl-Istati Membri kollha. Huwa għandu japplika mill-1 ta’ Jannar 2014. Magħmul fi Brussell, Għall-Parlament Ewropew Għall-Kunsill Il-President Il-President ANNESS I PAJJIŻI U REĠJUNI MSIEĦBA ELIĠIBBLI SKONT L-ARTIKOLU 1(1)(a) L-Amerika Latina 1. L-Arġentina 2. Il-Bolivja 3. Il-Brażil 4. Iċ-Ċilì 5. Il-Kolumbja 6. Il-Kosta Rika 7. Kuba 8. L-Ekwador 9. El Salvador 10. Il-Gwatemala 11. Il-Ħonduras 12. Il-Messiku 13. In-Nikaragwa 14. Il-Panama 15. Il-Paragway 16. Il-Peru 17. L-Urugway 18. Il-Venezwela L-Asja 19. L-Afganistan 20. Il-Bangladexx 21. Il-Butan 22. Il-Kambodja 23. Iċ-Ċina 24. l-Indja 25. L-Indoneżja 26. Ir-Repubblika Demokratika Popolari tal-Korea 27. il-Laos 28. Il-Malasja 29. Il-Maldive 30. Il-Mongolja 31. Burma/il-Mjanmar 32. In-Nepal 33. Il-Pakistan 34. Il-Filippini 35. Is-Sri Lanka 36. It-Tajlandja 37. Il-Vjetnam L-Asja Ċentrali 38. Il-Kazakistan 39. Ir-Repubblika Kirgiża 40. It-Taġikistan 41. It-Turkmenistan 42. L-Uzbekistan Il-Lvant Nofsani 43. L-Iran 44. L-Iraq 45. Il-Jemen L-Afrika t'Isfel 46. L-Afrika t'Isfel ANNESS II LISTA TAL-OECD/DAC TAR-RIĊEVITURI TAL-ODA Rapportar effettiv tal-flussi tal-2011,l-2012 u l-2013 ANNESS III PAJJIŻI U REĠJUNI MSIEĦBA B'KOPERAZZJONI BILATERALI SKONT L-ARTIKOLU 5(2) Il-pajjiżi msieħba segwenti jibbenefikaw mill-assistenza bilaterali għall-iżvilupp skont dan ir-Regolament f'konformità mal-Artikolu 5(2): 1. Il-Bolivja 2. Kuba 3. El Salvador 4. Il-Gwatemala 5. Il-Ħonduras 6. In-Nikaragwa 7. Il-Paragway 8. L-Afganistan 9. Il-Bangladexx 10. Il-Butan 11. Il-Kambodja 12. Ir-Repubblika Demokratika Popolari tal-Korea 13. Laos 14. Il-Mongolja 15. Burma/il-Mjanmar 16. In-Nepal 17. Il-Pakistan 18. Il-Filippini 19. Is-Sri Lanka 20. Il-Vjetnam 21. Ir-Repubblika Kirgiża 22. It-Taġikistan 23. It-Turkmenistan 24. L-Uzbekistan 25. L-Iraq 26. Il-Jemen 27. L-Afrika t’Isfel ANNESS IV OQSMA TA’ KOPERAZZJONI TAĦT IL-PROGRAMMI ĠEOGRAFIĊI A. OQSMA KOMUNI TA’ KOPERAZZJONI TAĦT IL-PROGRAMMI ĠEOGRAFIĊI Il-programmi ġeografiċi jistgħu jinsiltu, fost l-oħrajn, mill-oqsma ta’ koperazzjoni identifikati aktar ’il quddiem, li m’għandhomx jitqiesu l-istess bħas-setturi. Se jkunu stabbiliti prijoritajiet skont il-Komunikazzjoni mill-Kummissjoni lill-Parlament Ewropew, il-Kunsill u l-Kumitat Ekonomiku u Soċjali Ewropew u l-Kumitat tar-Reġjuni "Inżidu l-impatt tal-Politika tal-UE għall-Iżvilupp: Aġenda għall-Bidla" u bil-konklużjonijiet sussegwenti mill-istituzzjonijiet tal-Kunsill. I. Id-drittijiet tal-bniedem, id-demokrazija u elementi ewlenin oħra ta’ governanza tajba (a) Id-demokrazija, id-drittijiet tal-bniedem u l-istat tad-dritt; (b) L-ugwaljanza bejn is-sessi u l-għoti tas-setgħa lin-nisa; (c) Il-ġestjoni tas-settur pubbliku; (d) Il-politika u l-amministrazzjoni fiskali; (e) Il-korruzzjoni; (f) Is-soċjetà ċivili u l-awtoritajiet lokali; (g) Ir-riżorsi naturali; u (h) Ir-rabta żvilupp-sigurtà. II. Tkabbir inklussiv u sostenibbli għall-iżvilupp tal-bniedem (a) Il-protezzjoni soċjali, is-saħħa, l-edukazzjoni u l-impjiegi; (b) L-ambjent tan-negozju, l-integrazzjoni reġjonali u s-swieq dinjija; u (c) L-agrikoltura sostenibbli u l-enerġija. III. Oqsma oħra sinifikanti għall-Koerenza tal-Politika għall-Iżvilupp (a) It-tibdil fil-klima u l-ambjent; (b) Il-migrazzjoni u l-asil; u (c) It-tranżizzjoni mill-għajnuna umanitarja u r-rispons għall-kriżijiet lejn koperazzjoni għall-iżvilupp fit-tul. B. OQSMA SPEĊIFIĊI TA’ KOPERAZZJONI GĦAL KULL REĠJUN L-għajnuna mill-Unjoni Ewropea għandha tappoġġja azzjonijiet u djalogi settorjali konsistenti mal-Artikolu 5 u mal-għan u l-kamp ta’ applikazzjoni ġenerali, l-objettivi u l-prinċipji ġenerali ta’ dan ir-Regolament. Kunsiderazzjoni xierqa għandha tingħata lill-oqsma deskritti hawn taħt, li jirriflettu strateġiji, sħubija, koperazzjoni u ftehimiet kummerċjali maqbula b'mod konġunt. Il-prijoritajiet se jiġu stabbiliti skont il-Komunikazzjoni "Aġenda għall-Bidla" u l-konklużjonijiet sussegwenti mill-Kunsill. L-Amerika Latina (a) l-inkoraġġiment tal-koeżjoni soċjali, b'mod partikolari l-inklużjoni soċjali, xogħol diċenti u ekwità, ugwaljanza bejn is-sessi u l-għoti tas-setgħa lill-mara. (b) l-indirizzar ta’ kwistjonijiet ta’ governanza u appġġ tar-riformi tal-politika, b’mod partikolari fl-oqsma tal-politiki soċjali, il-ġestjoni tal-finanzi pubbliċi u t-tassazzjoni, is-sigurtà (inklużi d-drogi, il-kriminalità u l-korruzzjoni), it-tisħiħ tal-governanza tajba u l-istituzzjonijiet pubbliċi (anki permezz ta’ mekkaniżmi innovattivi għad-dispożizzjoni ta’ koperazzjoni teknika, pereżempju TAIEXu ġemellaġġi), il-protezzjoni tad-drittijiet tal-bniedem, inklużi d-drittijiet tal-persuni indiġeni u tal-persuni b’dixxendenza Afrikana, l-ambjent, il-ġlieda kontra d-diskriminazzjoni, u l-ġlieda kontra l-produzzjoni, il-konsum u t-traffikar tad-drogi; (c) l-appoġġ għal diversi proċessi ta’ integrazzjoni reġjonali u l-interkonnessjoni ta’ infrastrutturi tan-netwerks, filwaqt li tiġi żgurata l-kumplimentarjetà mal-attivitajiet appoġġjati mill-Bank Ewropew tal-Investiment (BEI) u istituzzjonijiet oħra; (d) indirizzar tar-rabta żvilupp-sigurtà; (e) l-appoġġ tal-politiki fil-qasam tal-edukazzjoni u l-iżvilupp ta' qasam komuni tal-edukazzjoni għolja tal-Amerika Latina; (f) l-indirizzar tal-vulnerabbiltà ekonomika u l-kontribuzzjoni għat-trasformazzjoni strutturali billi jkunu stabbiliti sħubiji sodi madwar il-kummerċ, l-investimenti, il-konoxxenza u r-riċerka, l-innovazzjoni u t-tekonoloġija, u l-promozzjoni ta’ tkabbir sostenibbli u inklussiv fid-dimensjonijiet kollha tiegħu, b'attenzjoni partikolari għall-isfidi tal-flussi migratorji, is-sigurtà tal-provvista tal-ikel (inkluż l-agrikoltura u s-sajd sostenibbli), it-tibdil fil-klima, l-enerġiji sostenibbli u l-protezzjoni u t-tijib tas-servizzi tal-bijodiversità u l-ekosistemi, inkluż l-ilma u l-foresti, kif ukoll dwar l-investiment produttiv għal-iktar impjiegi u impjiegi aħjar fl-ekonomija ekoloġika; (g) l-iżgurar ta’ segwitu xieraq għal miżuri tal-emerġenza għal żmien qasir li jindirizzaw l-irkupru wara diżastru jew wara kriżi, li jiġu implimentati permezz ta’ strumenti finanzjarji oħra. L-Asja (a) l-inkoraġġiment tal-koeżjoni soċjali, b'mod partikolari l-inklużjoni soċjali, xogħol diċenti u ekwità, u ugwaljanza bejn is-sessi; (b) l-istabbiliment ta’ partenarjati inklussivi madwar il-kummerċ, l-investiment, l-għajnuna, il-migrazzjoni, ir-riċerka, l-innovazzjoni u t-teknoloġija; (c) il-bini u t-tisħiħ ta’ istituzzjonijiet u korpi pubbliċi leġittimi, effettivi u responsabbli, permezz tal-promozzjoni ta’ riformi istituzzjonali (fosthom dwar il-governanza tajba u kontra l-korruzzjoni, il-ġestjoni tal-finanzi pubbliċi, it-tassazzjoni u r-riforma tal-amministrazzjoni pubblika) u riformi leġiżlattivi, amministrattivi u regolatorji bi qbil ma’ standards internazzjonali, b'mod partikolari fi stati fraġli u pajjiżi f'sitwazzjonijiet ta’ kunflitt u post-kunflitt; (d) l-appoġġ għal soċjetà ċivili attiva u organizzata għall-iżvilupp u t-trawwim tas-sħubijiet bejn il-pubbliku u l-privat; (e) l-appoġġ tal-mitigazzjoni u l-adattazzjoni għat-tibdil fil-klima, il-promozzjoni tal-konsum sostenibbli u l-produzzjoni kif ukoll investimenti f'teknoloġiji nodfa, enerġiji sostenibbli, it-trasport, l-agrikoltura u s-sajd sostenibbli, il-protezzjoni u t-titjib tas-servizzi ta’ bijodiversità u ekosistemi, inkluż l-ilma u l-foresti, u l-ħolqien ta’ impjiegi diċenti fl-ekonomija ekoloġika; (f) l-inkoraġġiment ta’ integrazzjoni u koperazzjoni reġjonali akbar b’mod orjentat lejn ir-riżultati permezz ta’ appoġġ għal proċessi differenti ta’ integrazzjoni u djalogu reġjonali; (g) il-kontribuzzjoni għall-prevenzjoni u r-rispons għar-riskji tas-saħħa, inkluż dawk li joriġinaw fl-interfaċċja bejn l-annimali, il-bnedmin u d-diversi ambjenti tagħhom; (h) fil-kuntest tar-rabta bejn is-sigurtà u l-iżvilupp, il-ġlieda kontra l-korruzzjoni u l-kriminalità organizzata, il-produzzjoni, il-konsum u t-traffikar tad-drogi u kontra forom oħra ta' traffikar, u l-appoġġ ta' ġestjoni effiċjenti tal-fruntieri u l-koperazzjoni transkonfinali. (i) appoġġ għat-tħejjija għad-diżastri u l-irkupru fit-tul wara diżastru, inkluż fil-qasam tas-sigurtà tal-provvista tal-ikel u n-nutriment u l-assistenza lill-persuni spustjati. L-Asja Ċentrali Bi qbil mal-objettivi komuni stabbiliti fl-Istrateġija UE-Asja Ċentrali għal Sħubija Ġdida adottata fl-2007: (a) il-promozzjoni ta’ riforma kostituzzjonali u approssimazzjoni leġiżlattiva, regolatorja u amministrattiva mal-Unjoni, inkluż aktar demokratizzazzjoni u soċjetà ċivili organizzata, appoġġ għall-istat tad-dritt, il-governanza tajba, it-tassazzjoni u t-tisħiħ tal-istituzzjonijiet u l-korpi nazzjonali, bħall-korpi tal-elezzjonijiet, il-parlamenti, ir-riforma tal-amministrazzjoni pubblika u l-ġestjoni tal-finanzi pubbliċi; (b) il-promozzjoni tat-tkabbir ekonomiku inklussiv u sostenibbli, l-indirizzar tal-inugwaljanzi soċjali u reġjonali, u l-appoġġ għall-politiki f'oqsma bħall-edukazzjoni, ir-riċerka, l-innovazzjoni u t-teknoloġija, is-saħħa, l-impjiegi diċenti, l-agrikoltura u l-iżvilupp rurali, it-trawwim tal-SMEs, filwaqt li jiġi stimulat l-iżvilupp ta’ ekonomija tas-suq, il-kummerċ u l-investiment, inklużi r-riformi regolatorji u l-appoġġ għall-integrazzjoni fid-WTO; (c) l-appoġġ għal ġestjoni effiċjenti tal-fruntieri u l-koperazzjoni transkonfinali sabiex jiġi promoss l-iżvilupp ekonomiku, soċjali u ambjentali sostenibbli fir-reġjuni tal-fruntiera; fil-kuntest tar-rabta bejn is-sigurtà u l-iżvilupp, il-ġlieda kontra l-kriminalità organizzata u l-forom kollha ta' traffikar, inkluż il-ġlieda kontra l-produzzjoni u l-konsum tad-drogi u l-effetti negattivi tagħhom, inkluż l-HIV/AIDS; (d) il-promozzjoni tal-koperazzjoni bilaterali u reġjonali, id-djalogu u l-integrazzjoni inkluż ma’ pajjiżi koperti mill-Istrument Ewropew tal-Viċinat u strumenti oħra tal-Unjoni biex jappoġġjaw ir-riformi tal-politika, fosthom permezz ta’ bini tal-kapaċità pubblika permezz ta’ żvilupp tal-istituzzjonijiet, l-assistenza teknika (pereżemju TAIEX), l-iskambju ta’ informazzjoni u ġemellaġġi u b’investimenti ewlenin permezz ta’ mekkaniżmi xierqa sabiex jiġu mobilizzati r-riżorsi finanzjarji tal-UE fis-setturi tal-edukazzjoni, l-ambjent u l-enerġija, l-ilma/drenaġġ, l-iżvilupp b’livell baxx ta’ emissjonijiet/reżistenza għall-impatti tat-tibdil fil-klima, kif ukoll titjib fis-sigurtà u s-sikurezza tal-provvista internazzjonali tal-enerġija u l-operazzjonijiet tat-trasport, l-interkonnessjonijiet, in-netwerks u l-operaturi tagħhom, inkluż permezz ta’ attivitajiet appoġġati mill-BEI. Il-Lvant Nofsani (a) l-indirizzar ta’ kwistjonijiet relatati mal-governanza (inkluż fil-qasam tat-taxxa), id-drittijiet tal-bniedem u l-ugwaljanza politika b’mod partikolari fi Stati fraġli biex jgħin sabiex jinbnew istituzzjonijiet pubbliċi leġittimi, demokratiċi, effettivi u responsabbli u soċjetà ċivili attiva u organizzata; (b) l-inkoraġġiment tal-koeżjoni soċjali, b'mod partikolari l-inklużjoni soċjali, xogħol diċenti u ekwità, u l-ugwaljanza bejn is-sessi; (c) il-promozzjoni ta’ riforma ekonomika sostenibbli u diversifikazzjoni, kummerċ, l-iżvilupp ta’ ekonomija bbażata fuq is-suq, investiment produttiv u sostenibbli fis-setturi prinċipali (bħall-enerġija, inkluż l-enerġija rinnovvabbli), partenarjati bejn il-pubbliku u l-privat, u l-integrazzjoni tal-pajjiżi msieħba fid-WTO; (d) il-promozzjoni tal-koperazzjoni, id-djalogu u l-integrazzjoni reġjonali, inkluż ma’ pajjiżi koperti mill-Istrument Ewropew tal-Viċinat u l-Istati tal-Golf koperti mill-Istrument tas-Sħubija u strumenti oħra tal-UE, fost l-oħrajn billi jiġu appoġġjati l-isforzi ta’ integrazzjoni fi ħdan ir-reġjun, b’mod partikolari dwar l-ekonomija, l-enerġija, l-ilma, it-trasport u r-refuġjati; (e) l-użu ta’ riżorsi kumplimentari taħt dan l-istrument minn xogħol u appoġġ koerenti permezz ta' strumenti oħra tal-UE, li jistgħu jiffukaw fuq integrazzjoni reġjonali usa', li tippromwovi l-interessi tal-UE f'oqsma bħall-ekonomija, l-enerġija, ir-riċerka, l-innovazzjoni u t-teknoloġija, il-ġlieda kontra l-produzzjoni, il-konsum u t-traffikar tad-drogi fil-kuntest tar-rabta bejn is-sigurtà u l-iżvilupp, kif ukoll il-ġestjoni tal-migrazzjoni u l-għajnuna għall-persuni spustjati u r-refuġjati fil-kuntest tar-rabta bejn l-iżvilupp u l-migrazzjoni. L-Afrika t’Isfel (a) l-appoġġ għall-konsolidazzjoni ta’ soċjetà demokratika, governanza tajba u Stat regolat bl-istat tad-dritt u l-kontribut għall-istabilità u l-integrazzjoni reġjonali u kontinentali; (b) l-għoti ta’ appoġġ għall-isforzi ta’ aġġustament xprunati mill-istabbiliment ta’ diversi żoni ta’ kummerċ ħieles; (c) il-promozzjoni ta’ impjiegi diċenti, għall-appoġġ tal-ġlieda kontra l-faqar, l-inugwaljanza u l-esklużjoni, fosthom billi jiġu indirizzati l-ħtiġijiet bażiċi tal-komunitajiet li qabel kienu żvantaġġati, (d) li tintrebaħ il-vulnerabbiltà ekonomika u tinkiseb trasformazzjoni strutturali b'enfasi fuq impjiegi diċenti permezz ta’ tkabbir ekonomiku sostnut u inklussiv, ekonomija ekoloġika b'emissjonijiet baxxi tal-karbonju u żvilupp sostenibbli fid-dimensjonijiet kollha tiegħu (inkluż agrikoltura u sajd sostenibbli) u titjib tas-servizzi ta’ bijodiversità u ekosistemi; (e) l-indirizzar tal-vjolenza sesswali u l-vjolenza sessista u kwistjonijiet tas-saħħa: inkluż l-HIV/AIDS u l-impatti tagħha fuq is-soċjetà. ANNESS V OQSMA TA’ ATTIVITÀ TAĦT IL-PROGRAMMI TEMATIĊI A. PROGRAMM DWAR IL-BENI U L-ISFIDI PUBBLIĊI GLOBALI F'konformità mal-kundizzjonijiet imniżżla fl-Artikolu 6, il-programm dwar il-beni u l-isfidi pubbliċi globali għandu l-għan li jsaħħaħ il-koperazzjoni, l-iskambju tal-għarfien u l-esperjenza u l-kapaċitajiet tal-pajjiżi msieħba. Il-programm jista’ jinsilet fost l-oħrajn mill-oqsma ta’ koperazzjoni li ġejjin, u jiżgura sinerġija massima bejniethom fid-dawl tal-interkonnessjoni qawwija tagħhom: L-ambjent u t-tibdil fil-klima (a) il-kontribuzzjoni għall-implimentazzjoni tad-dimensjoni ambjentali u klimatika internazzjonali tal-viżjoni tal-UE għall-2020 . (b) il-ħidma kontra l-kurrent biex pajjiżi li qed jiżviluppaw ikunu assistiti biex jilħqu l-MDGs relatati mal-użu sostenibbli tar-riżorsi naturali u s-sostenibbiltà ambjentali; (c) il-promozzjoni tal-implimentazzjoni tal-inizjattivi tal-Unjoni u impenji maqbula fuq livell internazzjonali u reġjonali u/jew ta’ karattru transkonfinali partikolarmnet fl-oqsma tat-tibdil fil-klima permezz tal-promozzjoni ta’ strateġiji reżiljenti għall-klima speċjalment strateġiji ta’ adattament mal-kobenefiċċji tal-bijodiversità, servizzi tal-bijodiversità u l-ekosistemi, foresti inkluż il-FLEGT, diżertifikazzjoni, il-ġestjoni integrata tar-riżorsi tal-ilma, il-ġestjoni tar-riżorsi naturali, il-ġestjoni tajba tal-kimiċi u l-iskart, l-effiċjenza tar-riżorsi u l-ekonomija ekoloġika. (c) il-kontribuzzjoni sabiex jiżdiedu l-integrazzjoni u l-inklużjoni formali tal-objettivi relatati mat-tibdil fil-klima u l-ambjent fil-koperazzjoni mill-għajnuna tal-UE permezz ta’ appoġġ għall-ħidma metodoloġika u ta’ riċerka li tinkludi mekkaniżmi ta’ monitoraġġ, rappurtar u verifika, il-kartografija tal-ekosistemi, evalwazzjoni u valutazzjoni, titjib tal-kompetenza ambjentali u l-promozzjoni ta’ azzjonijiet innovattivi u l-koerenza tal-politika; (d) it-tisħiħ tal-governanza ambjentali u appoġġ għall-iżvilupp tal-politika internazzjonali, inkluż ukoll permezz ta’ ħidma għal koerenza bejn il-pilastri ambjentali u l-pilastri l-oħra tal-governanza internazzjonali għall-iżvilupp sostenibbli, billi jiġu assistiti l-monitoraġġ u l-valutazzjoni ambjentali reġjonali u internazzjonali, u billi jiġu promossi miżuri effettivi ta’ konformità u infurzar għal ftehimiet ambjentali multilaterali. L-Enerġija Sostenibbli (a) il-promozzjoni tal-aċċess għal servizzi sikuri, affordabbli, nodfa u sostenibbli tal-enerġija bħala element ewlieni għall-qerda tal-faqar u għat-tkabbir inklussiv, b’enfasi speċjali fuq l-użu ta’ sorsi lokali tal-enerġija; (b) it-trawwim ta’ użu akbar ta’ teknoloġiji tal-enerġija rinnovabbli, l-effiċjenza enerġetika u l-promozzjoni ta’ strateġiji għal żvilupp b’emissjonijiet baxxi. (c) il-promozzjoni tas-sikurezza tal-enerġija permezz ta’, pereżempju, diversifikazzjoni tas-sorsi u r-rotot, konsiderazzjoni ta’ kwistjonijiet relatati mal-volatilità tal-prezzijiet, il-potenzjal ta’ tnaqqis tal-emmissjonijiet, it-titjib tas-swieq u t-trawwim tal-interkonnessjonijiet tal-enerġija u l-kummerċ. L-iżvilupp tal-bniedem (a) Tkabbir, impjiegi u involviment tas-settur privat Il-promozzjoni ta’ azzjonijiet immirati sabiex joħolqu aktar impjiegi u impjiegi aħjar, f’oqsma bħall-iżvilupp tal-kompetittività u r-reżistenza tal-MSMEs lokali u l-integrazzjoni tagħhom fl-ekonomija globali, l-assistenza lill-pajjiżi li qed jiżviluppaw biex jintegraw fis-sistema kummerċjali multilaterali, l-iżvilupp tas-settur privat u t-titjib tal-ambjent kummerċjali, appoġġ għad-definizzjoni u l-implimentazzjoni ta’ politiki industrijali dwar l-innovazzjoni u t-teknoloġija u ta’ politiki u ftehimiet kummerċjali, appoġġ għall-isforzi ta’ integrazzjoni reġjonali, promozzjoni tar-relazzjonijiet ta’ investiment bejn l-UE u l-pajjiżi u r-reġjuni msieħba u ingranaġġ tal-investiment privat u pubbliku u koperazzjoni permezz ta’ strumenti finanzjarji innovattivi. Il-promozzjoni tal-ekonomija ekoloġika, l-effiċjenza tar-riżorsi u l-proċessi ta’ konsum u produzzjoni sostenibbli. Il-promozzjoni tal-użu tal-komunikazzjoni elettronika bħala għodda biex issostni t-tkabbir mas-setturi kollha sabiex tagħlaq id-differenza diġitali, biex jinkiseb qafas politiku u regolatorju adegwat f'dan il-qasam u jkun promoss l-iżvilupp tal-infrastruttura neċessarja u l-użu tas-servizzi u l-applikazzjonijiet ibbażati fuq l-ICT. (b) Impjieg, ħiliet, protezzjoni soċjali u inklużjoni soċjali: (i) Is-sostenn ta’ livelli għolja ta’ impjiegi produttivi u diċenti b’mod partikolari b’appoġġ għal politiki u strateġiji tajba dwar ix-xogħol, taħriġ vokazzjonali għall-impjegabbiltà li jkun rilevanti għall-ħtiġijiet u l-perspettivi tas-suq tax-xogħol, il-kundizzjonijiet tax-xogħol inkluż fl-ekonomija informali, il-promozzjoni ta’ xogħol diċenti, inkluża l-ġlieda kontra t-tħaddim tat-tfal, u djalogu soċjali kif ukoll faċilitar tal-mobilità tal-ħaddiema filwaqt li jiġu rispettati d-drittijiet tal-migranti; (ii) it-tisħiħ tal-koeżjoni soċjali b’mod partikolari bit-twaqqif/tisħiħ ta’ sistemi ta’ protezzjoni soċjali sostenibbli li jinkludu r-riforma fiskali relatata; (iii) it-tisħiħ tal-inklużjoni soċjali b’koperazzjoni dwar l-aċċess ekwu għas-servizzi bażiċi, l-impjieg għal kulħadd, l-għoti tas-setgħa u r-rispett lejn id-drittijiet ta’ gruppi speċifiċi, notevolment iż-żgħażagħ, il-persuni b’diżabilitajiet, in-nisa u l-gruppi f’minoranza sabiex il-popolazzjoni kollha tkun tista’ tipparteċipa u tgawdi mill-ħolqien tal-ġid u d-diversità kulturali. (c) L-ugwaljanza bejn is-sessi u l-għoti tas-setgħa lin-nisa (i) Li jiġu appoġġjati programmi fil-livell ta’ pajjiż biex jiġu promossi l-għoti tas-setgħa ekonomika u soċjali u l-parteċipazzjoni politika tan-nisa; (ii) l-appoġġ tal-inizjattivi nazzjonali, reġjonali u globali biex jippromwovu l-integrazzjoni ta’ din il-kwistjoni fl-aġenda dwar l-effikaċja tal-għajnuna. (d) Is-saħħa (i) Li jiġu mtejba s-saħħa u l-benesseri tal-popli fil-pajjiżi li qed jiżviluppaw billi jiżdied l-aċċess għal, u billi jingħata provvediment ekwu ta’, servizzi tas-saħħa essenzjali ta’ kwalità tajba, u b’mod aktar speċifiku: (ii) tiġi appoġġjata u ffurmata l-aġenda politika ta’ inizjattivi globali ta’ benefiċċju dirett sinifikanti għall-pajjiżi msieħba, billi jitqiesu l-orjentazzjoni tar-riżultati, l-effikaċja tal-għajnuna u l-effetti fuq is-sistemi tas-saħħa, inkluż is-sostenn għall-pajjiżi msieħba biex jimpenjaw ruħhom aħjar għal dawn l-inizjattivi; (iii) l-appoġġ tal-inizjattivi speċifiċi speċjalment fuq livell reġjonali u globali, li jsaħħu s-sistemi tas-saħħa u jgħinu lill-pajjiżi jiżviluppaw u jimplimentaw politiki nazzjonali tajba dwar is-saħħa abbażi tal-evidenza , u f'oqsma prijoritarji (pereżempju, is-saħħa materna u s-saħħa sesswali u riproduttiva u d-drittijiet u l-aċċess għall-ippjanar tal-familja; beni pubbliċi globali u rispons għal theddid globali tas-saħħa). (e) Edukazzjoni, għarfien u ħiliet: (i) L-appoġġ tal-kisba ta’ għanijiet maqbula internazz